330 pertsonek erabili zuten Lanbus lehen astean

Langileendako Lanbus autobusak arrakasta handia izan zuen lehen astean. Martxoaren 2an 314 langile joan ziren lanera autobusez. Gainerako egunetan erabiltzaile asko ibili ziren: bataz beste 330 pertsona ibili ziren autobusean egunero.

Oñatiko alkate Lourdes Idoiaga pozik azaldu da lehen asteko emaitzekin. "Proiektua martxan jartzeko lan gogorra egin dugu guztiok, eta datu horiek egindako lanaren ondorio dira. Dena den, lanean jarraitu behar dugu geroz eta erabiltzaile gehiago izan dezan". Gainera, alkateak eskerrak eman dizkie proiektuan sinistu duten guztiei, besteak beste LKS-ri, Foru Aldundiari eta enpresei.

Lanbus proiektua duela bi urte sortu zuten. herrian zegoen industria-zoru eskasiari eta mugikortasun arazoei erantzuna emateko asmoz.


PSE-EE ez beste alderdi guztiek kritikatu dute Lopezen agurra

Lehendakariak esan zuen gizarteak Jaurlaritzako gobernu aldaketa «normaltasun osoz» hartu duela, eta oposizioak gehiengoari bizkarra ematea egotzi dio.


Ostalaritzako BEZa %19,6tik %5,5era jaitsiko da gaur Ipar Euskal Herrian

Ostalari gehienak prest dira prezioak jaisteko, eta Frantziako Gobernuak ziurtatu du zorrotz zainduko duela prezioak apaltzen diren edo ez.


Elizondoko Menaren argazki bilduma ikusgai izanen da Iruritako Jauregian

Abuztuaren 11tik 26ra, 125 urte bete dituen dendan ateratako irudiak ikusgai izanen dira

Abuztuaren 11tik 26ra ikusgai izanen da Iruritako Jauregia dorretxean, Elizondoko Mena argazkidendako “Begirada… atzera begira” argazki bilduma. Bi aste horietan, 18:30etik 20:30ra ikusgai izanen dira 1887tik zabalik dagoen argazki dendako erretratoak, kasu batzuetan egiazko altxorrak. Sarrera doan izanen da eta inaugurazio ekitaldia abuztuaren 10ean, ortziral arratsaldeko 19:30ean izanen da.

Abuztuaren 11tik 26ra ikusgai izanen da Iruritako Jauregia dorretxean, Elizondoko Mena argazkidendako “Begirada… atzera begira” argazki bilduma. Bi aste horietan, 18:30etik 20:30ra ikusgai izanen dira 1887tik zabalik dagoen argazki dendako erretratoak, kasu batzuetan egiazko altxorrak. Sarrera doan izanen da eta inaugurazio ekitaldia abuztuaren 10ean, ortziral arratsaldeko 19:30ean izanen da.

1887an Felix Mena Martinek zabaldu zuen negozioa, Victorio Mena Sanciñenak hartu zion lekukoa 1920tik 1941era eta honen alargunak, Graciana Irigoyen Dualdek, 1941etik 1955era. Honen semeak, Felix Mena Irigoien, 1948an hasi zen lanean eta oraindik orai aritzen da, Felix semeak eta Itziar alabarekin batera. Lehen aldiz paratu dute halako erakusketa bat ikusgai.


Estrasburgok Errusia zigortu du preso bat milaka kilometrora urruntzeagatik

Giza Eskubideen Europako Auzitegiak ebatzi du presoari familia bizitza izateko eskubidea urratu ziotela.

Preso bat sorterritik urrun izatearen aurkako beste epai bat eman du asteartean Giza Eskubideen Europako Auzitegiak. Timur Voynovi hamabi urteko espetxe zigorra ezarri zioten 2009an, eta 2010eko apirilaz geroztik Areyskoyen egon da preso, ama eta bikotekidea bizi diren herritik 4.200 kilometrora. Voynovek ez du bikotekidea ikusi 2014az geroztik, eta ez du ezagutzen 4 urteko alaba.

Auzitara jo zuen presoak, eta 2017an arrazoia eman zion Estrasburgok. Orain, erabaki hura berretsi dute epaileek, eta ebatzi Errusiak urratu egin zuela Europako Giza Eskubideen Hitzarmenaren zortzigarren artikulua; alegia, familia bizitza izateko eta intimitaterako eskubidea. Errusiak 6.000 euro ordaindu beharko dizkio Voynovi kalte-ordain gisa, eta beste 850 prozedura judizialaren gastuei aurre egiteko.

Maria Elosegi epaile donostiarrak boto partikularra eman du auzitegiak aintzat hartu beharreko irizpideen inguruan, baina bat dator epaimahaiarekin, eta hark ere uste du Errusiak bizitza pribaturako eskubidea urratu ziola presoari. Aho batez hartu dute erabakia epaileek.

Ez da lehen aldia Estrasburgok Errusia zigortzen duena presoak sorterritik urrun edukitzeagatik; iazko martxoan, esaterako, Elvira Polyakova presoari eman zion arrazoia, eta ebatzi Giza Eskubideen Hitzarmeneko zortzigarren artikulua urratu zuela Errusiak.


Jabier Kalzakorta eta Itziar Laka aurkeztu dituzte euskaltzain oso izateko

Jose Luis Lizundia emeritu bihurtu da, eta haren ordez zein sartuko den erabakiko dute uztailean

Jose Luis Lizundia euskaltzainak (Iruñea, 1938) 75 urte bete zituen apirilean, eta, horrenbestez, euskararen akademiaren estatutuei jarraituz, euskaltzain emeritu bihurtu da. Ondorioz, Euskaltzaindian haren lekua hartzeko bi hautagai aurkeztu dituzte dagoeneko: Itziar Laka (Bilbo, 1962) eta Jabier Kalzakorta (Markina, 1961). Biak dira unibertsitateko irakasleak eta euskaltzain urgazleak. Maiatzean aurkeztu zuten Lakaren hautagaitza Miren Azkarate, Patxi Goenaga, Beñat Oihartzabal eta Pello Salaburu euskaltzain osoek, eta atzo, berriz, Kalzakortarena Adolfo Arejitak, Xabier Kintanak eta Patxi Uribarrenek. Hautagaitzak aurkezteko epea hilaren 28ra arte dago irekita, eta euskaltzain oso berria uztaileko osoko bilkuran aukeratuko dute, ziur aski 19an. Gehiengo osoa lortu beharko du euskaltzain oso berriak.

Itziar Laka hizkuntzalaria da. Euskal Filologian lizentziatua, Hizkuntzalaritzan egin zen doktore Massachusettseko Institute of Technologyn, AEBetan. 1996tik hizkuntzalaritza irakaslea da EHUn, eta A Brief Grammar of Euskara, the Basque Language, sarean erabilgarri dagoen gramatikaren egilea da. Horretaz aparte, hainbat artikulu idatzi ditu euskal gramatikaz, ergatibotasunaz eta sintaxi teoriaz. 2006tik euskaltzain urgazlea da, eta 2004an ere aurkeztu zuten euskaltzain oso izateko, orduko hartan Andolin Eguzkitza zena ordezkatzeko.

Jabier Kalzakorta Euskal Filologiako irakaslea da Deustuko Unibertsitatean. Han bertan egin zituen Filosofia eta Letra ikasketak eta Euskal Filologian lizentziatu zen. Labayru ikastegiko ikertzaile eta irakaslea da eta Euskaltzaindiko Ahozko Literaturako Batzordeko kide eta euskaltzain urgazle. Euskarazko ipuingintzaren gaineko lanak idatzi ditu, eta, horretaz gain, lexikografiaz aritu da beste zenbait artikulutan. XIX. mendeko Iparraldeko ipuin argitaratu gabeak bildu, aztertu eta kaleratu zituen Lamia, Sorgin eta Tartaroen erresuma ezkutua liburuan (Labayru, 1997).


Super Mario abentura galaktiko batean ikusiko dugu berriz ere

Munduko iturgin ezagunena Super Mario Galaxy 2 bideo-jokoan ikusiko dugu Nintendo Wii kontsolan ekainaren 11tik aurrera. Plataformen generoa irauliko du enpresa japoniarrak bertsio berri horrekin.

Super Mario bueltan dugu. Munduko iturgin ezagunena abentura galaktiko berri batean ikusiko dugu Super Mario Galaxy 2 bideo-jokoan. Ekainaren 11tik aurrera, Nintendo Wii kontsolarako plataformen generoa irauliko duen jokoa aterako du enpresa japoniarrak.

Super Mario pertsonaia 30 urte betetzera doa eta, mundu osoan 230 milioi joko baino gehiago saldu ostean, nekaezin etorriko zaigu Bowser etsaiaren aurka berriz ere borroka egitera eta arriskuan dagoen dama salbatzera. Shigeru Miyamoto japoniarrak, 2010eko Komunikazio eta Humanitateen Asturiasko Printzea sarirako haugaiak, pertsonaia bigotedun txiki eta itsusiaren aldeko apustua egin du berriz ere eta hiru dimentsioko plataformen ideia berreskuratu du&' || 'nbsp; baina elementu berri batzuekin: Yoshi dinosaurua eta Mariori ahalmen berriak emango dizkioten mozorroak. Iturgin ezagunak izarrak harrapatu beharko ditu planeta esferikoetan hodei, taladro, harkaitz, mamu edo erle mozorroak erabilita.


Berldur Barik Sariak

Beldur Barik programan izan dira berriz ere DBH 3ko ikasleak eta ez dira esku hutsik etorri. Lan politak egin dituzte, benetan. Pozik etorri dira ikasleak sariarekin!

“Batera indartsuagoak” bideoa Urola Garaiko lehiaketan 2. geratu da 14-17 urtetako kategorian.


Pentsioen alde borrokan

Gaurkoa ez da pentsioetaz idazten dudan lehendabiziko aldia, baina egoerak behartzen nau gaia errepikatzera. Krisiaren hasieratik jabetu ginen ongizate soziala kolokan zegoela eta pentsioekiko eragina kezkagarria gertatuko zela, eta horrela izan da. Urtero %0,25 igotzeko erabakia hartu zutenean eraso bortitza egin zioten pentsioei, gogoratu aurten % 3 igo dela KPI (Kontsumorako Prezioen Indizea).

Ondorio kezkagarria: pentsioen erosmen ahalmenak beherakada nabarmena egin du. Pentsioen diruarekin ere nahi duena egin du Gobernuak eta ia- ia hutsik utzi du gure itsulapikoa, 66.000 miloi 2011an eta 13.000 miloi gaur. Ondorioa: ez dago dirurik, Pentsio Sistema Publikoa jasan ezina da.

Ez gaude ados. Ez da diru kontua, ideologikoa baizik, pentsio plan pribatuak sustatzeko; sistema publikoa desagerrtuarazi nahi dute. Ez ditugu onartuko beraien etorkizuna ongi ziurtatuta daukaten politikoek gure etorkizunaren ziurtasuna eta duintasuna kolokan jar ditzazketen erabakiak hartzea. Aspaldian daramagun borroka areagotzen ari gara eta ez dugu atsedenik hartuko, larritasuna nabarmena da jubilatuengan, ez gaitezke isildu.

Azken aldi honetan eragile eta jubilatu elkarteek harreman estuak izan ditugu Nafarroako Parlamentuarekin eta Nafarroako Gobernua lege proposamen bat lantzen ari da alargunen eta Lanbide arteko Gutxieneko Soldataren (LGS) azpitik dauden pentsioak osatzeko, lege proposamen bat lantzen ari da. Lege honen bidez 22.000 nafar pentsionistek %8ko igoera izango dute eta hiru urtetan pentsio guztiak LGS-rekin parekatu nahi dituzte.

Hau onartzen dugu, baina ez da aski. Jubilatu gehienengtan, etorkizunari begira, alarma egoera sortzen ari da, eta borrokatzea tokatzen zaigu. Hauek dira kaleratzen ari garen aldarrikapenak: Pentsio Sistema Publikoa, Pentsio duina eta KPIaren arabera baloratua, eta pentsioen kutxa aurrekontuekin hornitzea pentsioen kutxa. Iruñean eta Irurtzunen egin ditugu kontzentrazioak eta datorren astelehenean, apirilak 10, goizeko 11:00etan, Etxarri-Aranatzen kontzentratuko gara. Etorri eta defenda dezagun guztiondako pentsio duin bat.


Euskal Koparen finalerako txartela lortu du Juaristi ISBk

Denboraldiaren atarian, Euskal Kopan murgilduta dira ISBko gizonen eta emakumeen talde nagusiak. Atzo, ostirala, Juaristi tadeko gizonek erraz hartu zuten mendean Zornotza taldea, jokalariek 70-81 amaitu baitzuten norgehiagoka. Horrenbestez, igandean Delteco GBC taldearen aurka neurtuko ditu indarrak Zornotzan izango den Euskal Koparen finalean.

Emakumeen Euskal Kopako lehenengo jardunaldia, berriz, gaur izango da Azkoitiko kiroldegian, eta han lehiatuko da Añares Rioja ISB taldea. GDKO Ibaizabal taldearen aurka jokatuko du lehen partida, 17:30ean hasita. Emakumeen Euskal Koparen lehen faseko beste bi jardunaldiak irailaren 14an eta 15ean izango dira, eta orduan erabakiko da zein talde sailkatuko diren finalerdietara. ISBk hilaren 14an jokatuko du bigarren norgehiagoka Ausarta Barakaldo EST taldearen kontra, eta hilaren 15ean Ibaizabalek eta Ausarta IST Barakaldok neurtuko ditute indarrak. Ligaxka horretatik sailkatzen den taldea finalerdietan izango da, eta Araski izango du aurkari. Bigarren finalaurrekoa, berriz, Lointek Gernikak eta IDK Gipuzkoak jokatuko dute. Finala hilaren 20an izango da, Durangon.


Simon Bolivar “herritarrei hurreratzeko” unitate didaktikoa aurkeztu dute

Simon Bolivar Askatzailea-ren inguruko unitate didaktikoa aurkeztu dute Ziortza-Bolibarren. Proiektua, hain zuzen, Askatzailea zein izan zen eta ze bizimodu eduki zuen “herritarrei hurreratzeko” asmoz gauzatu dute Simon Bolivar Museoak eta Ziortza-Bolibarko Udalak. Eñaut Aiartzaguena Bravo marrazkigile eta diseinatzaile grafiko iurretarra arduratu da irudiak eta testua sortzeaz. Argitalpena barikuan [otsailak 5] aurkeztu zuten, segurtasun neurri guztiak hartuta Ziortza-Bolibarko frontoian egindako ekitaldi xumean.

Aiartzaguenak azaldu zuenez, ume eta oro har, familiei “modu erakargarri batean” Simon Bolivar nor izan zen erakutsi nahi izan dute. “Material erakargarria sortu nahi izan dugu. Horregatik, Simon Bolivarren bizitza marrazkiz lagundutako ipuin baten bidez kontatu dugu”. Azpimarratu zuen, Askatzailea pertsona bezala erakutsi nahi izan dutela. “Denaren gainetik, pertsona bat zen, gu guztiok bezalakoa. Eta pertsona izaera hori hurreratu nahi izan dugu. Ez gara hark edukitako gerretan sartu; haren bizitza da ipuinaren ardatza”.

Ipuina eta ariketak. Ziortza-Bolibarren jolasean ari diren bi umeren (Jare eta Ana) arteko elkarrizketatik abiatuta, urteak atzera egin eta Simon Bolivarren bizitza errepasatzen du ipuinak. “Anaren gurasoak Boliviatik etorritakoak dira, eta herriaren izenen arteko loturak egiten hasten dira. Hori da abiapuntua. Ipuinak berak kulturartekotasuna ere jorratzen du, eta aukera ematen du baita ere begirada kritiko batetik Hego Ameriketan guk egindakoa azterktzeko”.

Ipuinaren amaieran, gainera, familian egin daitezkeen ariketa batzuk proposatzen direla azaldu zuen.

Bolivarrek “gauza handiak egin eta lortu” zituela ere esan zuen. “Niretzako plazer bat izan da proiektu honetan parte hartzea, lana izateaz gain, ikasi ere egin dudalako”. Aurkezpena amaitu zuen esaten unitate didaktikoaren inguruko ekarpenak jasotzeko zabalik daudela, bai bera eta baita ere udaleko eta museoko ordezkariak. “Edozeinek ekarpenik egin nahiko balu, ateak zabalik ditu”.

Aurkezpenera hurreratu ziren herritarrei argitalpenaren ale bat banatu zieten, baina esan zuten herriko etxebizitza guztietara ere banatuko dutela. Horrez gain, inguruko herrietako ikastetxeei eskaintzeko asmoa daukatela ere gaineratu zuten.

Ekitaldiari amaiera emateko, Lorea Zulaika herriko musikagile eta abeslariak kontzertu txiki bat eskaini zuen, hiruzpalau abesti eskainiz.

Herritarrak, Aiartzaguenaren azalpenak entzuten, frontoian. Aurkezpenean egon ziren herriko gazte batzuk, unitate didaktikoa ikusten. Asko izan ziren aurkezpenaren amaieran Aiartzaguenari unitate didaktikoa sinatzeko eskatu zietenak. Lorea Zulaika musikari eta abeslari ziortza-bolibartarra, abesti batzuk eskaintzen.


Aurten ere ez da alarde parekiderik izango

Alarde Parekidearen Batzordeak aurten ere desfilerik ez egitea erabaki du, “Alardea egiteko baldintzak ematen ez direlako”. Amaiera “gertuago” dagoen arren, “azken ahalegin bat” egin behar dela adierazi du, “egoera tamalgarri honetatik ateratzeko eta hainbeste irundarren ziurgabetasunarekin bukatzeko”.

Alardea ez ospatzea pandemia atzean uzten laguntzeko lehentasunarekin bat datorrela iritzi dio batzordeak, eta “ekainaren 30ean beste urte batzuetako eta beste alarde batzuetako pena eta nostalgia” sentituko duela.

Batzordeak ez zuen aurreikusten urtebete beranduago berriro alardea bertan behera uzteko erabakia hartu beharko zuenik: “Horrek esan nahi du COVID-19aren ondorioan mingarriagoak direla hasieran pentsatu genuena baino”. Zentzu horretan, gogoan izan ditu pandemiaren ondorioak jasan dituzten herritarrak, bai “maite dituztenak galdu” dituztenak nahiz “gaixotasuna lehen pertsonan” pairatu dutenak ere. Era berean, gogoan izan ditu osasungintzan aritu diren guztiak ere.

“Alardearen musikak ez ditu gure kaleak beteko, eta bolbora usainak ez du gure hiriaren airea bustiko, baina horrek gogo eta indar handiagorarekin lan egitea besterik ez digu ekarriko, hurrengo urtean, alardea alaitasun anaitasun eta ospakizun eztanda bat izan dadin”, adierazi du batzordeak.


Azpeitiko Ernaik eta Sortuk ez dute bat egiten Errepresioari Autodefentsa dinamikaren estrategiarekin

Errepresioari Autodefentsa dinamikak deituta, errepresioaren aurka manifestazioa egin zuten martxoaren 11n Iruñean. Mobilizazioan istiluak izan ziren, eta ondorioz, lau gazte atzeman zituen poliziak. Horietatik hiru espetxera eraman ziztuzten, eta bestea aske utzi zuten, adin txikikoa zelako. Atxiloketa horiek salatu dituzte Azpeitiko Ernaik eta Azpeitiko Sortuk, eta esan dute kale istilu batzuk terrorismo gisa epaitzea “neurrigabea” dela. Hala, atxilotuen askatasuna aldarrikatu dute, eta operazioa aurrera eraman zuen polizia nazionalaren zein “indar okupatzaile guztien” kanporatzea eskatu dute. “Estatuaren jazarpena guztiz gaitzesgarria” dela esan dute, baina hala ere “Errepresioari Autodefentsak aurrera daraman estrategiarekin eta horren baitan egiten diren dinamikarekin” bat egiten ez dutela esan dute. Bestalde, azpimarratu dute “herri osoak batera lan eginez” lortuko dela errepresioarekin amaitzea.

Hemen, Azpeitiko Ernairen eta Sorturen oharra, osorik:

“Lehenik eta behin gure elkartasuna adierazi nahi diegu atxilotuak izan diren Oreretako lau gazteei eta beren senideei. Estatuak ezarri duen politika antiterrorista, salbuespen legedian oinarritua, onartezina dela uste dugu. Kale istilu batzuk terrorismo gisa epaitzea neurrigabea da, baita kasua Auzitegi Nazionalera igortzea ere, horregatik, atxilotuen askatasuna aldarrikatzen dugu, baita operazioa aurrera eraman zuen polizia nazionalaren zein indar okupatzaile guztien kanporatzea ere.

Herri honek urteetan zehar jasan du aipatutako indar okupatzaileen zein Espainiar eta Frantziar estatuen jazarpena, hamarkadetan zehar borrokatu duten euskal herritarrek egunerokotasunean pairatu behar izan dutena. Milaka izan dira estatuaren partetik atxiloketak, torturak, erailketak, gerra zikina… jasan behar izan dituzten herritarrak. Horren adibide dugu azken egun hauetan burutzen ari den epaiketa, non Sandra Barrenetxea bortizki torturatu zuten lau Guardia Zibil epaitzen ari diren. Bizitzen ari den momentu gogor hauetan, Sandrari gure elkartasun osoa adierazi nahi diogu.

Estatuaren jazarpena guztiz gaitzesgarria iruditzen zaigun arren, ez dugu bat egiten Errepresioari Autodefentsak aurrera daraman estrategiarekin, ezta estrategia horren baitan gauzatzen diren dinamikekin ere. Errepresioari erantzuteko bide eraginkorrena herri sektore anitz eta zabalak elkarlanean jardutea dela uste dugu, Altsasukoa da horren adibide argia, herri osoak batera lan eginez baino ezingo baitugu errepresioarekin amaitu”.


Komertzio berrien tasa %75 bajatzea eskatu du PPk

PPk adierazi du EAJk tasa eta zergen igoera ezarri gura duela, eta hamabost zuzenketa aurkeztu ditu.

Durangoko Udala hasi da 2014rako ordenantza fiskalak lantzen. PPk prentsa ohar bidez adierazi du EAJk tasa eta zergen igoera ezarri gura duela, eta horregatik hamabost zuzenketa aurkeztu dituela. Horien artean, komertzio edo negozio berriak zabaltzeko tasa %75 bajatzea proposatu du. “Udalak aktibitate ekonomikoa sustatuko duten zergak onartzea gura dugu”, esan du Juan Jose Gastañazatorre zinegotziak. Gainera, langabetuak eta baliabide gutxiko biztanleak laguntzea ere izan beharko litzateke zergen helburua, PPko kidearen ustez.

Prozesua hasita

Ordenantzak zehazteko prozesua hasi da udalean, baina oraindik ez da udalbatzarrera ailegatu. PPk dioenez, %2,2 igo gura ditu tasak gobernu taldeak. “Ez dakigu PSE-EEgaz egindako fiskalitate akordioak norabidea markatzen duen, baina EAJk zergak igoko ditu berriro, eta txartoen pasatzen dabiltzanei egoera gaitzagoa ipiniko die”.


Hiru pertsona hil dira auto istripuen ondorioz: bi motorzale eta haur bat

Bi ezbehar larri izan ziren atzo goiz partean Euskal Herriko errepideetan, eta bi pertsona hil ziren. Astigarragan (Gipuzkoa) motorzale bat hil zen GI-2132 errepidean, bide ertzean geratuta zegoen kamioi bat jo eta gero. Osasun zerbitzuak heldu zirenerako, hilotz zen; 51 urteko gizonezko bat zen, Donostian bizi zena. Muxikan (Bizkaia), berriz, motorzale bat bidetik atera zen Autzagane parean, eta hil egin zen. Medikuek egindako ahalegin guztiak antzuak izan ziren harekin ere. 34 urteko gizon bat zen, ertzaina ofizioz. Oionen (Araba), berriz, herenegun ilunabarrean auto batek 5 urteko ume bat, neska bat, harrapatu zuen, eta atzo goizaldean hil zen Logroñoko (Espainia) erietxean. Errepide bat zeharkatzen ari zela harrapatu zuen haurra autoak, eta Logroñora eraman zuten, hantxe dutelako ospitale gertukoena Arabako Errioxako biztanleek. Medikuek, hala eta guztiz ere, ezin izan dute deus ere egin neska osatzeko. Azken hiru ezbeharrokin, aste osoan sei pertsona hil dira errepide istripuetan.


Bergarako merkataritza eta turismoa sustatuko duen aplikazioari proposamenak egiteko deialdia

Gurean App telefono mugikorrentzako aplikazio berri bat da; bere helburua, herriko turismoa eta merkataritza sustatzea da. Bergarako Udalak, Tokikomek eta Bedelkarrek elkarlanean sortu dute Gurean aplikazioa Gipuzkoako Foru Aldundiaren babesarekin. Baina abian jarri aurretik bergararren eta inguruko herritarren iritzia jaso nahi da.

Gurean App telefono mugikorrentzako aplikazio berrian lanean denbora daramate Bergarako Udalak, Tokikom-ek eta Bedelkarrek. Aplikazioaren oinarrian beacon teknologia dago. Beacon-ak baliza txiki batzuk dira –Bergaran zehar gaur egun 50 daude, estrategikoki banatuta–; baliza horiek gertuan dituzten mugikorrei seinaleak bidaltzen dizkiete, betiere mugikorrek Gurean aplikazioa deskargatuta badute. Gurean bidez, beacon bakoitzaren irismen-esparruan dauden telefono mugikor guztietara informazio pertsonalizatua bidaltzen da.

Herritarren iritzia

Herritarrentzako egindako aplikazioa izanik, bergararren eta inguruko herritarren iritzia jaso nahi da. Proba pilotua erabilgarri dago jada, eta azken bertsioa kaleratu aurretik erabiltzaileek beraien iritzia eman eta proposamenak egiteko aukera izango dute.

Aplikazioa honela deskargatu daiteke:

QR kodeen bidez; Bergarako Bedelkar elkarteko bazkideen establezimenduetan eta honako toki publiko hauetan: Agorrosin, Labegaraieta kiroldegia, Udal pilotalekua fraiskozurin, Udaletxea, Udal Liburutegia, Udal Euskaltegia…

Webgunearen bidez, sarbidean.

Ondoren, behin App Store nahiz Google Play bidez aplikazioa deskargatuta dagoenean, horren aukera guztiak aprobetxatu ahal izateko bluetooth konexioa eta geolokalizazioa aktibatu behar da –instalazio-prozesuan zehar iradokitzen den moduan–.

Modu honetan, aplikazioa probatzen duten herritarrek euren iritzia eta proposamenak egin ditzakete #GureanBergara traola erabiliz twitter bidez. Aplikazio berria herriko sozio-ekonomia bultzatzeko lagungarri izan daitekeelakoan gaude eta bergararrak parte hartzera animatu nahi ditugu. Izan zu ere, #GureanBergara proiektuaren parte.

Proiektuaren aurkezpena

Gaur Gipuzkoako Foru Aldundian egindako aurkezpenean Bergarako alkateak adierazi duenez, Bergarako Udalak apustua egin du “teknologia berriak herritarren esku jartzeko”. “Hala, Gurean app telefono mugikorrentzako aplikazioari esker bergararrak herriko merkataritzarekin kohesionatuago gaude, eta horrek guztioi egiten digu mesede. Izan ere, herriko ekimen eta eskaintza hobeto ezagutuz, gurearen alde hobe egin dezakegu”, azaldu du. Gaineratu duenez, Gurean app-a udalerriko “ondare aberatsaz bisitariak ohartarazteko ere erreminta aproposa” da.

Gipuzkoako Foru Aldundiaren babesa jaso du aplikazio honek eta, Ekonomia Sustapeneko foru zuzendariak, Antton Tomasenak, azpimarratu duenez, babes hori Aldundia “ekonomiaren susperraldia finkatzeko” egiten ari den “ahaleginaren” lekuko da. “Gure ekonomiaren lehiakortasuna bultzatu behar dugula esaten dugunean, tokiko merkataritza ere gogoan izaten dugu. Tresna berriak, berritzaileak, behar ditugu herritarrei bizia erraztu eta tokiko dendetara eramateko. Uste dut Gurean APPek bide bat zabaltzen duela alde horretatik, eta antzeko erremintak laguntzen jarraituko dugu”, adierazi du.

Tokikomeko lehendakari Alaitz Artolazabalen esanetan, egindako elkarlanaren balioa azpimarratu du. “Pilotua Bergaran, Debagoieneko edukiak lantzen dituen Goiena komunikazio taldearen eskutik egin dugu. Hasiera hasieratik beraien misioarekin bat egiten zuen proiektu bat bezala identifikatu baitzuten eta benetan sinesten dutelako Bergarak, gure inguruko herri askok bezala erakusteko asko duela”, azaldu du. Ideia horretara “toki komunikabidea, udala eta herriko komertzioak” batu izana “oso positibotzat” jo du Artolazabalek.


Azoka eguna Tolosan

Bihar jai eguna izaki, larunbateroko azoka gaur ari dira egiten Tolosako hiru guneetan.


Aiete eta Paris, konparazio bat

2011ko eta atzoko ebazpenetako eskaeretako lehen puntua ETAri zuzendutakoa da. Bietan Espainiari eta Frantziari inplikatzeko eskatzen diete. Oraingoan presoak ere aipatu dituzte.

Donostian Aieteko konferentzia izan zenetik (2011-10-17) 1.333 egunera izan da Pariskoa. Egoera asko aldatu da Euskal Herrian, ETAk utzi baitzuen jarduera armatua. Baina bi hitzorduetako egoerak desberdinak izan arren, egin ahal da bi adierazpenen arteko konparazio bat:

KONFERENTZIAREN IZENA

Aieteko hitzordua bakegintzari buruzkoa zen, baina Nazioarteko Konferentzia izena eman zioten, bakea aipatzeke. Pariskoak bakea aipatu du izenburuan (Paris Euskal Herriko bakearen alde).

IZENPETZAILEAK

Nazioartean sona handiko sei lagunek izenpetu zuten Aieteko ebazpena: Kofi Annan (NBEko idazkari nagusi ohia), Gro Harlem Brundtland (Norvegiako lehen ministro ohia), Bertie Ahern (Irlandako lehen ministro ohia), Pierre Joxe (Frantziako Barne ministro ohia), Gerry Adams (Sinn Feineko presidentea) eta Jonathan Powellek (Erresuma Batuko kabineteko buru ohia). Pariskoa, 110 lagunek. Aietekoaren sinatzaileen artetik Frantziako hiriburuko ekitaldian izan dira Ahern eta Joxe.

GATAZKA ARMATUA

Bi ebazpenetan ageri da Euskal Herrikoa dela Europako azkeneko gatazka armatua. «Europa mendebaldeko azken gatazka armatua», zioen Aietekoak, eta «Europako azken konfrontazio armatua», Pariskoak.

ITXAROPENA

2011ko ebazpenean baikor ziren, gatazka armatua «betiko gainditzeko garaia iritsi dela eta posible dela pentsatzen dugulako». Pariskoak dio auzia «konponbiderako fasean sartua» dela.

SOSTENGUA

Bietan aipatzen da konponbidearen xedeak euskal gizartearen babesa duela. Aietekoak zioen nazioarteko komunitatea ere prest zegoela laguntza emateko. Pariskoak dakar nazioartea «geroz eta babes handiagoa» ari dela ematen horretan.

ESKARIA ETA-RI

2011ko urriaren 17ko ebazpenean ETAri jarduera armatua betiko uzteko iragartzeko eskatu zioten. Eskaera bete zuen ETAk. Orain, berriz, «desarmatze prozesua burura» eraman dezala eskatu diote. Bi eskaeretan lehen puntu gisa ageri dira biak.

BI ESTATUEN INPLIKAZIOA

Aietekoak Espainiako eta Frantziako gobernuei «soilik gatazkaren ondorioez aritzeko elkarrizketa» abiatzeko dei egin zien. Parisko idatziak ere bi gobernuen engaiamendua eskatu du; «Bakearen aldeko baldintzak sortzeko ahaleginak ezin dira aldebakarrekoak izan. Bakea, nahi ala ez, Frantziako eta Espainiako gobernuak gatazkaren konponbidean engaiatzearekin soilik helduko da». ETAren desarmatze prozesuan «inplikatzeko» galdegin diete orain, prozesua «molde adostu eta kontrolatuan» egin dadin.

EUSKAL PRESOAK

Aieteko idatziak ez zekarren euskal presoei buruzko aipamenik. Gatazkaren ondorioak konpondu beharra aipatu zuten, baina presoak zehazki aitatzeke. Pariskoak bigarren puntuan aipatu du; batetik, sakabanaketa amaitzeko eskatu dute, eta, bestetik, «presoei legearen baitako zigorren malgutzea aplikatzeko eta eri direnak askatzeko».

BIKTIMAK

Bi testuek bildua dute «biktima guztien aitortza» egin behar dela, eta haiek lagundu behar direla. 2011ko adierazpenak «eginiko minaren aitorpena» aipamena ere bazekarren. Bietan dator adiskidetzearen beharra.

GAI POLITIKOAK

Aietekoak aipatu zituen «gai politikoak», Pariskoak ez. Duela hiru urteko idatziak «eragile ez bortxatzaileak eta ordezkari politikoak biltzera iradoki» zituen, «gai politikoak eta gaiarekin zerikusirik dutenak eztabaidatzeko, herritargoa kontsultatuz».

JARRAIPEN BATZORDEA

Annanen taldea prest azaldu zen emandako «aholkuak bideratzea aztertzeko Jarraipen Batzordea» osatzeko. Pariskoak ez du espresuki halakorik aipatzen. Dena dela, 2011tik dira, Aieteko taldeaz gain —Powell dela buru—, Nazioarteko Egiaztatzaileen Batzordea eta Harremanetarako Nazioarteko Taldea. Gainera, 2013tik Mexikon, Uruguain, Argentinan eta Ekuadorren Aieteko edukien alde azaldu izan dira hainbat lagun ezagun, eta aurtengo martxoan Arnaldo Otegi askatu; euskal presoak etxera adierazpena aurkeztu zuten Europako Parlamentuan, Friendship taldeak sustatuta. 2011tik aurrera nazioartetik sostengu zabala jaso da.

ETA-REN ERANTZUNA

Aieteko Nazioarteko Konferentzia izan eta hiru egunera jakinarazi zuen ETAk jarduera armatua betiko bukatu zuela. 2011ko urriaren 20a zen. Orain, ikusteko dago Parisko adierazpenari erantzungo dion ala ez. Egiaztatzaileek iazko otsailean baieztatu zuten ETA armategia indargabetzen hasi zela.

@ Aieteko eta Parisko konferentzietako ebazpenak ikusi nahi izanez gero, bisitatu: www.berria.eus


Durangaldeko 11 instituzio eta enpresak kalitate turistikoaren ziurtagiria jaso dute

6 hilabeteko prestakuntza eta ebaluazioa gainditu ondoren, Eusko Jaurlaritzako Turismo, Merkataritza eta Kontsumo Sailak Durangaldeko 10 eragile bereizi ditu SICTED kalitate turistikoarekin duten konpromisoagatik.

Alluitz Natura, Durangoko Turismo Bulegoa, Eguzki B&B, Elorrioko Turismo Bulegoa, Garaiko Landetxea, Karteruena Landetxea, Lurra Adventure, Oka Landetxea, Saltsan katerin, Koikili aterpetxea eta Sinergia 43º dira zirutagiria jaso dutenak.

Durangoko Turismo Bulegoaren aitortza Natalia de Naveran teknikariak eta Ima Garrastatxu alkateak jaso dute Donostian eginiko ekitaldian. "Durango eta Durangaldea gogor ari dira lanean sistema integrala lortzeko eta bisitatzen gaituzten pertsonei kalitatezko zerbitzu homogeneoa eskaintzako. Esperientzia positiboa bultzatu nahi dugu. Ahalegin hori izan da gaur saritua, turismo sektoreko enpresek lehiakorragoak izateko egindako lan bateratua, Durango eta Durangaldea kalitate handiagoko helmuga turistikoak, berritzaileagoak eta ingurumenaren aldetik jasangarriagoak izan daitezen, adierazi du Garrastatxuk.


Baliteke sexu-abusuak jasan zituen gazteak Gaztelueta ikastetxea auzitara eramatea

Ikasle ohiaren abokatuak aurreratu du ikastetxeko zuzendariak atzo emandako prentsaurrekoaren ondotik hartu dutela erabakia. Irakasle ohiaren "errugabetasuna" defendatu zuen Gazteluetako zuzendariak.

Opus Deiren Leioako Gaztelueta ikastetxean sexu-abusuak jasan zituela salatu zuen gaztearen abokatuak esan duenez, aipatu zentroa auzitara eramatea ikertzen ari da gaztearen familia, ostegunean bertako zuzendariak egindako adierazpenen ondotik.

Leticia de la Hoz abokatua eta biktimaren aita haserre agertu dira Gazteluetako zuzendari Imanol Gayarrolak, Juan Anguisola presidentearekin batera, atzo emandako prentsaurrekoarekin. Izan ere, irakasle ohiarentzat 11 urteko espetxe-zigorra eskatzen duen epaiaren aurka azaldu ziren biak.

Gaztelueta Ikastetxeko zuzendariak gaztearen kontakizunaren sinesgarritasun falta azpimarratu du.

Hain zuzen ere, Goyarrolak kritikatu zuen Bizkaiko Auzitegiak biktimak kontatutakoa sinistea, irakasle ohiak esandakoari kasu egin beharrean.

Gainera, epailearen erabakiari garrantzia kendu zion ikastetxeko zuzendariak, eta irakasle ohiaren "errugabetasuna" babestu zuen, "frogarik eduki gabe" zigortu dutela iritzita. Halaber, salatzailearen aurkako hitzak izan zituen. Zehazki, sexu-gehiegikeriak asmatu zituela eta, arazo psikologiko bat zuenez, "gezurretan" ari zela adierazi zuen.

Gaur, familiaren abokatuak Goyarrola auzitara eramatea aztertzen ari dela iragarri du. Horrekin batera, irakasle ohiaren interneteko konexioen historiak erakutsitakoa ekarri du gogora, hots, biktima bulegora deitzen zuenean emakume biluzien irudiak erakusten zizkiola.

Hori gutxi ez eta, auzitegiko medikuek eta psikologoek kasu honen inguruan esandakoa nabarmendu du. Biek ala biek ondorioztatu zuten mutikoak esandakoa egia zela.

Gaztearen aitak, bere aldetik, adin txikikoak ez zaintzea eta ez babestea egotzi dio ikastetxeari, eta biktimaren "integritatearen eta ohorearen aurkako erasoak" salatu ditu, sexu-abusuen testigantza haurraren ustezko arazo psikologikoekin lotzea "arduragabekeria" dela argudiatuta.


Kamioi gidari bat istripuz hil da Eibarren

Kamioia Deba ibaira erori da AP-8 autobidetik.

Gaur goizean istripua izan da Eibarren (Gipuzkoa), AP-8 autobidean, eta ezbeharrean nahastutako kamioiko gidaria hil egin da. Kamioia Deba ibaira erori da istripuaren ondorioz, 12:20ean Herrizaingo Sailak jakinarazi duenez.

Garraiolariak esnea zeraman, eta Lapurdirako norabidean zihoan. Larrialdi zerbitzuak iritsi direnean bizirik zegoen gidaria baina hil egin da azkenean.


"Infernua zen hura. Beldurra, nekea. Lur jota nengoen. Ez nintzen pertsona"

Aitor Esnaola atxilotuak guardia zibilek eman zioten tratua kontatu du. Lander Etxeberriak dio "guztia amaitzeko" buruan zauri bat egiten saiatu zela. Lehengo astean atzeman zituzten, ETArekin zerikusia dutelakoan.

Aitor Esnaolak eta Lander Etxeberriak ere salatu dute atxiloaldian Guardia Zibilaren tortura jaso dutela. ETArekin zerikusia dutelakoan lehengo astean atxilotu zituzten biak —Esnaola Legorretan, Etxeberria Beran—, eta asteburuan espetxera bidali zituen epaileak. Euren abokatuekin egoteko parada izan dute orain, eta atxiloaldiko tratuaren testigantza egin diete. Amnistiaren Aldeko Mugimenduak gaur arratsaldean igorri ditu kontaketak hedabideetara. "Infernua zen hura. Lur jota nengoen. Ez nintzen pertsona", esan du Esnaolak.

Honek kontatu du guardia zibilek, besteak beste, poltsa egin ziotela. "Lepoa bihurritzen zidaten, poltsa estutuz", esan du. "Eromena zen. Hainbat guardia zibil inguruan, sekulako belarrondokoak, mehatxuak, oihuak... Nahi izan banu ere ezingo nukeen konfesiorik egin, ezinezkoa zen pizti haien erritmoari eustea".

Lehenago barrabiletan pintza bat jarri ziotela kontatu du. "Antifaza buruan, basatiz inguratuta, biluzik eta elektrodo makina martxan jartzeko prest zeuden. Ez zuten martxan jarri, hala ere. Halako batean, 'taktika' aldatuko zutela zioten". Orduan heldu zen poltsaren 'taktika', haren arabera. "Poltsa bat hortzekin haustea lortu nuen, baina ez nuen errepikatu. Ordainetan eman zidatena jasanezina zen".

Egoera gogortzen joan zela dio Aitor Esnaolak, lurrean zela mugitu ezinda, pixa eta kaka gainean eginda, izerditan blai.... "Ezin nuen mugimendurik koordinatu, ezin nuen hitzik egin". Azaldu du mediku forentseari ez begiratu eta ez hitz egiteko esan ziotela guardia zibilek, eta ondoren berriro jo zutela. "Saioa bukatuta, polizia deklarazioa prestatzen hasi ziren. Hau da, zer esan behar nuen ikasarazten hasi zitzaizkidan. Baina idatzita zegoen aurretik, eta moldatzen joaten ziren nik esaten nuenaren arabera".

Guardia zibilen saioak ez ziren han bukatu. Euskal Herritik buelta egin ondoren egin zizkioten "sesiorik gogorrenak", AAMk zabaldutako testigantzan leitu daitekeenez. "Infernua zen hura. Beldurra, nekea. Lur jota nengoen. Ez nintzen pertsona".

Lander Etxeberria: "Hilko nintzela pentsatzen nuen"

Lander Etxeberriak salatu du berari ere poltsa jarri ziotela. "Hilko nintzela uste nuen. Buruan zauri bat egin nahi izan nuen guztia amaitzeko, baina ez nuen horretarako indarrik".

Besterik ere egin zioten, Etxeberriak kontatu duenez: "Gerritik behera biluzik jarri ninduten, paretaren kontra jarri ninduten eta bortxatzeko itxurak egin zituzten". Oihuak, mehatxuak eta abar ere jaso zituela dio. "Ezer ez zarela sentiarazten dizute".

Jakinarazi du epailearen aurrean ez zela ausartu tratu txarrak salatzen, berriro Guardia Zibilen esku utziko zuten "beldurrez".


Haurrentzako

antzerkia bihar

Zapata Gorriak antzezlana ikusteko aukera izango da bihar, 11:00etan, Biterin.


Arte Ederren eraikinaren defentsan atera dira kalera

Manifestazioa, Erdialdean, Bulebarreruntz abiatzen. (Argazkia: Lide Ferreira)

Manifestaziora deitu dute gaur arratsalderako, Arte Ederren eraikinari erabilera kulturala emateko eta eraikina ez botatzeko eskatzeko. Koldo Mitxelenatik abiatu da protesta, 19:30ak inguruan, Ancora Elkarteak eta Arkhitektoon Biltzarrak antolatuta. Biharko udalbatzarrean Arte Ederren antzoki ohian hotel bat eraikitzea ahalbidetuko duen proposamena onar dezateke, oposizioaren jarrerak erakutsitakoaren arabera, eta proiektu horri ezetz esateko atera dira kalera. Arte Ederrak defenda dezagun lelopean egin dute manifestazioa, Francisco Escudero kontserbatorioko musika bandak lagunduta.

Biharko beste protesta bat deitu dute, udalbatzarra hastekoa den orduan, 13:00etan. Elkarretaratzera deitu dute Alderdi Ederren.


"Kasualitatez aritu naiz Julia Robertsentzat figuranteak bilatzen"

Ainhitze Bizkarralegorra bilbotarrari Jan, errezatu eta maitatu pelikulan parte hartzea eskaini zioten Delhiko merkatu batera zihoanean.

Ainhitze Bizkarralegorra Indian bizi izan zen, baina momentu horretan bisitan zegoen bertan. Egoera sinestezina bizi zuen bilbotarrak Delhi Berriko merkatu baterantz zihoanean. Gazte batek Julia Robertsen Jan, errezatu eta maitatu azken pelikulan parte hartzeko aukera eskaini zion. Bizkarralegorrak ez zuen filmaketan parte hartzeko aukerarik izan; izan ere, egun horretan kanpoan egoteko asmoa zuen. Hala ere, Interneti esker 60 figurante inguru biltzea lortu zuen. Eszena Pataudin, New Delhitik gertu dagoen herrixkan, grabatu zuten.

Nola sortu zitzaizun Julia Robertsekin lan egiteko aukera?

Kasualitatez izan zen. Delhiko merkatu baterantz nindoan eta neska gazte batek autoa nire parean gelditu zuen. Hasieran, argibideren bat nahi zuela pentsatu nuen, baina Julia Robertsekin lan egitea eskaini zidan. Txantxetan ari zela uste nuen, baina filmaketaren paperak erakutsi zizkidanean egia zela ikusi nuen. Neska oso urduri zegoen; izan ere, asteazken arratsaldea zen eta filmaketa astelehenean bertan egin behar zuten. Azkenean, nik filmaketan parte hartzeko aukerarik izango ez nuen arren, kanpora joatekoa bainintzen, figuranteak lortzen laguntzeko nire burua eskaini nuen. Zein izan zen zure lana?

Indian atzerritarrak bilatzeko Sare bat dute. Gainera, Sare horretako moderatzaileetako bat ezagutzen dut eta bi iragarki jarri nituen kastingaren berri emateko. Parte hartzeko baldintzak hurrengoak ziren; atzerritarra, zuria, itxura onekoa eta 20-60 urte bitartekoa izatea. Grabatu behar zuten eszena pelikulako protagonistaren ezkontzarena izan behar zuen eta, hortaz, Ameriketako Estatu Batuetan girotu behar zuten. Azkenean, 60 pertsona biltzea lortu genuen, denek filmean parte hartzeko aukerarik izan ez zuten arren.

Nolakoa izan zen filmaketa?

Ni ez nintzen han izan, baina parte hartu zuten ezagun batzuek esan zidatenez, goizaldeko 3ak aldera etxeetara bila joan zitzaizkien eta egun osoan lanean aritu ziren. Egun osoagatik 1.000 rupia, 20 euro inguru, ordaindu zizkieten. Ordainketa sinboliko bat.

Eta nolakoa da Julia Roberts?

Oso serioa dela esan didate, baina oso ondo interpretatzen omen du. Egia esan, segurtasun neurri pila hartu zituzten. Zakarra izan zela esan zuten beste batzuek, baina jende mordoa gerturatu zen gertatzen ari zena ikustera eta kontuan izan behar da aktorea bere sendiarekin zegoela.


Julen Larruzea larrabetzuarra eta Ane Zabala arrasatearra garaile Arrasate-Udalatx lasterketan

Julen Larruzeak beste maila batean dagoela erakutsi du eta ez du aurkaririk izan gaur goizean jokatutako laugarren Arrasate-Udalatx mendi lasterketan (01:47:39). Haren atzetik sartu dira Aritz Kortabarria arrasatearra eta Jokin Garai oñatiarra. Emakumeen artean Ane Zabala arrasatearrak egin du denborarik onena (02:23:58); ondoren, sartu dira Ainhoa Lendinez elgoibartarra eta Isa Casado arrasatearra.

Izena emandako 350 lagunetik 330 elkartu dira irteera puntuan, eta gogotsu ekin diote lasterketari guztiek. Uste baino lokatz gutxiago topatu dute ibilbidean, eta ondorioz, gustura jardun dute lasterka gehienek. Julen Larruzeak hasieratik hartu du aurrean, eta Udalan, Besaiden, zein Udalatx gailurrean elkartutako ikusleek "hegan" pasatu dela adierazi dute. Aurretik, sekula egon barik zegoen Larruzea baina astean ibilbidea ezagutzera etorri zen: "Ostegunean etorri nintzen ibilbidea ezagutu eta estrategia zehazteko. Orduan, gaur baino okerrago zegoen, eta puntu arriskutsu batzuk ikusi nituen. Gaur askoz hobeto zegoen eta topera joan naiz", zioen bukaeran.

Haren atzetik lehian jardun dute Kortabarria arrasatearrak eta Garai oñatiarrak, eta helmugan, gehiago izan da arrasatearra.

Emakumezkoen artean, ostera, Zabala arrasatearraren eta Lendinez elgoibartarren artean egon da lehia. Udalatxerako igoeran gehiago izan da Lendinez, kilometro bertikalak egiten eskarmentu handia baitu, baina beherantz korrika Zabalak ihes egin die. Lesio batetik ondo sendatu barik egon arren samur irabazi du arrasatearrak. Bi horien atzetik sartu da Casado.

Lasterkariak zein antolatzaileak pozik

Lasterkariak pozik agertu dira ibilbidea uste baino hobeto (lokatz gutxiagorekin) topatu dutelako eta eguraldiak lagun egin dielako, baita ibilbide guztian izan den paregabeko giroagatik ere. Ezbehartxoren bat edo beste egon da; Josu Fernandez lasterkariak min hartu du sorbaldan eta helikopteroan eraman behar izan dute Debagoieneko ospitalera, eta beste pare batek hanka bihurritu dute.

Antolatzaileak, Mondraitz elkarteko kideak, ere pozik ziren bukaeran, hilabeteetako lanaren emaitza "bikaina" izan delako beste behin. Datorren urtean bosgarrena jokatuko da, eta ordurako nobedadeak iragarri dituzte.

Hemen sailkapeneko lehen hamarrak:

Eta osorik sailkapena hemen.


Aratusteak ospatzeko herri bazkaria egin dute Leintz Gatzagan


Brusela ezagutu gabe azkenean

Izaskun Bilbao (EAJ), Eider Gardiazabal (PSE-EE) eta Inaki Irazabalbeitia (Aralar) europarlamentariek lan asko egin beharra dagoela aipatzen dute. Lau egunez izaten dira Bruselan, eta ez ei dute bizitza sozialerako astirik.

Izaskun Bilbao EAJko europarlamentariaren aholkulari Jon Goikoleak dio Europako Legebiltzarreko kontuek badutela era batera edo bestera irismen eta oihartzunik, eta adibide bitxi bat jarri du horretarako: «Nik gazte garaian errugbian jokatzen nuen, eta behin gorbata-eta Bruselako etxean utzi, eta Europako Parlamentura errugbiko elastiko batekin joan nintzen. Segituan esan zidan batek ez nengoela itxuroso, eta kentzeko. Kendu nuen. Neure ezusterako, ordea, segituan hasi zitzaizkidan Irlandatik-eta errugbi partidak jokatzeko gonbidapenak heltzen».

«Europa etxeko sukalderaino sartua» dela erakutsi nahian, berriz, Bilbaok kokotxen kontu bat zekarren bere blogean duela lau urteko artikulu batean. EAJko kideak zioen esportatzaileek kokotxak legatzaren buruko zatiak izateagatik ez zituztela Europatik baleko denak jasota; beraz, arriskua zegoen haiek kokotxak Euskal Herrira ez bidaltzeko, eta Bilbaok uste zuen galera handia litzatekeela euskal gastronomiarako. Galdera bat egin zuen Europako Parlamentuan, eta lortu zuen jakitea kokotxak esportatzeko lege arazorik ez zela. «Ikusten duzue hemen hartzen diren erabakiak sukalderaino sartzen direla. Garrantzitsua da hemen egotea, entzun gaitzaten», idatzi zuen blogean.

Besteek entzuteko edo kasu egiteko, komeni da «bustitzea», Inaki Irazabalbeitia europarlamentari eta Aralarreko kideak dioenez. Berdeak/ALE koalizioko txanda sistema segituz, iazko uztailean hartu zuen kargua, eta, tarte honetan, gauza bat «oso garbi» atera du: «Nahi baduzu beste parlamentariek zu errespetatzea eta haiekin elkarlana lortzea, egunero jardun behar duzu, bustita: batzordeetako bileretara joanda, eztabaidatuz, galderak eginez, beste egitasmoak babestuz... Parlamentuan sartzean, berehala ohartu nintzen besteak 'ea hau nolakoa den' esanez bezala egon zirela pare bat hilabetean».

Euren laguntzaileen lana goresten dute euskal diputatuek. «Askotan esaten dut pankartarekin jarriko direla lan itun justu baten alde...», dio Bilbaok. «EAJko bulegoan hiru gara, eta geuk bideratu behar ditugu gauza guztiak: txostenak, elkarrizketak, batzordeetako batzarrak, emendakinak, jardunaldiak, bilerak enbaxadekin...». Irazabalbeitiak Bruselako bulegoan bi langile dauzka. «Parlamentuan taldeko lana egin behar da, eta nik oso talde ona dut». Orotara, Europako Legebiltzarrean 3.500 behargin inguru aritzen dira diputatuentzat lanean, Bruselan nahiz Estrasburgon. Horrez gain, bakoitzak bere herrialdean ere baditu langileak.

Aspertzeko betarik ez dute, Eider Gardiazabal PSE-EEko eurodiputatuaren esanetan. «Lan hau ez da batere monotonoa. Bilera ofizialez gain, beste hainbat izaten dugu; baliteke egun batean etxe kaleratzeen aurkako plataformako kideekin batzartzea, beste egun batean energia alorreko enpresa batekin... Oso interesgarria da gure lana». Egunero mila mezu elektroniko baino gehiago jasotzen dituela dio. Erresuma Batuko eurodiputatu batek, baina, lan gutxi egin izana leporatu zion orain dela hiru urte.

Iturgaitzen jarduera

Legealdi honetan euskal diputatuen artean Bilbaok bideratu ditu ekinbide gehien, parlamentuko webgunean agertzen denez: 1.030 denera, saioetako parte hartze, galdera, txosten, idatzizko adierazpen, proposamen edo bestelakoak aintzat hartuz. Carlos Iturgaitz PPkoak, 46, baina hark badu aitzakiarik, aste honetan Deia egunkarian zioenez: «Eskaera Batzordean egon naiz ni, eta han ez dago ia txostenik; batzorderik politikoena da. EAJk orain nire jardueraren berri eman du. Oso langilea da Bilbao, ez dut nik hori ukatuko, baina oso politika folklorikoa egiten du».

Irazabalbeitia ere egon da Eskaera Batzordean —beste batzuetan ere bai—, eta behin baino gehiago egokitu zaio Iturgaitzekin egotea bileretatik kanpo. «Biok beti euskaraz egin dugu», dio Aralarrekoak. Parlamentuan, bestela, «harremanetarako» frantsesa, ingelesa eta alemana behar direla aipatu du. «Eta hizkuntza gehiago jakitea txarra ez: katalana, italiera, espainola...». Goikoleak esaten duen moduan, «Babelgo dorrea da» parlamentua.

Eta «hiri bat» ere bada, diputatuen arabera. Denetarik dago: tindategia, liburu dendak, janari dendak, bankuak, gimnasioa, tabernak, kiroldegia… Hamar bat mila langile daude denera. Handia da eraikina; Irazabalbeitiak dioen bezala, eurodiputatu beteranoenak oraindik ere batzuetan galdu egiten dira.

Euskal eragileen onurarako aritzeko asmoz, jeltzaleek «sarea osatzen» eman dute denbora asko, Goikoleak azpimarratzen duenez. «Pozik gaude». Aralarrekoa ere kontent dago egindakoaz, baina uste du euren lana ez dela askorik jasotzen hedabideetan, «Europari ez diotelako garrantzi handirik ematen». Euskal diputatua izan arren, bere «ekinbiderik mediatikoena»Valentziako (Herrialde Katalanak) telebista publikoaren alde egindako bat izan dela dio, hango langileak hartu zituenekoa —ERC ere izan da Berdeak-ALEko koalizioko kidea—.

Normalki, astelehenetik ostegunera izaten dira Bilbao —Goikolea ere bai—, Irazabalbeitia eta Gardiazabal parlamentuan. Bruselara Loiun edo Santanderren (Espainia) hegazkina hartuta joaten da Bilbao, Miarritzetik Irazabalbeitia eta Loiutik Gardiazabal. Hiru aste Bruselan, astebete Estrasburgon. Lekua aldatu beharra ez du gustukoa jeltzaleen aholkulari Goikoleak: «Etxetik kanpo zabiltza lanean, eta, gainera, batzuetan Brusela utzi eta Estrasburgora joan beharra daukazu astebeterako, hirugarren etxe batera. Ez da erosoa».

Bruselan bakoitzak bere bizimodua egin du. Bilbao, adibidez, bere bikotekidearekin bizi da. «Beraz, eramangarriagoa da». Gardiazabalek ere etxebizitza batean bizitzearen alde egin du. Hasieran hotel batean bizi zen, baina «oso inpertsonala» iruditzen zitzaion. «Egun guztia parlamentuan zaude, gauez hotelera iristen zara, eta ohera. Bakarrik sentitzen zara, abandonatuta bezala». Irazabalbeitiak nahiago izan du hotel batean hartu ostatu. Kalkulua egin, eta ondorioztatu zuen etxe bat alokatzea ez zuela merezi. «Izan ere, hilean gehienez ere bederatzi-hamar gau egiten ditugu Bruselan eta Estrasburgon. Hotel batekin tratu txukun bat egin nuen».

PSEkoak bizimodu berria du, duela hilabete bat ama izan baitzen. «Harrigarria bada ere, Europako Parlamentuan ez dago jasota amatasun baimena hartzeko eskubidea jasota. Ez dakit berriro ama izango naizen, baina datorren legealdian borrokatu egingo naiz parlamentuan amatasun baimena jaso dadin, ama izan denak etxetik botoa emateko aukera izateko behintzat. Izan ere, nire kasuan, haurdunaldiko azkeneko hilabetean medikuak atseden hartzeko agindu zidan; hori dela eta, ezin izan nintzen azkeneko osoko bilkurara joan, eta botoa emateke geratu nintzen». Senarra langabezian du, eta «hura arduratuko da alabaz, oraingoz».

Bizitza sozialik ez

Parlamentuan goizeko zortzietatik arratsaldeko zortziak aldera arteko lan jarduna izan dute. Irazabalbeitiak dioenez, gero legebiltzarreko lagun batzuekin tragoren bat hartu, zerbait jan eta hotelera, hori izan ohi du plana. «Nik ez dut Brusela ezagutu. Hoteletik parlamentua oinez hamar minutura dut, baina hiriaren erdigunea ez dut parean, eta, ia, legebiltzarrean eragileen bisitak izan ditugunean baino ez naiz joan zentrora». Gardiazabalek dio ez dutela «bizitza sozialik».

Irazabalbeitia Tolosako zinegotzia ere bada, eta ostiralak baliatu ditu udaleko zereginetarako. Goikoleak ostiralak eta larunbat goizak EAJko Espainiako diputatuekin-eta egoteko probesten ditu. Bilbaok asteburuetan bere herrian —Bermeon— hartzen du «indarra, kresal usainarekin». Ordea, «etxekoekin oso gutxi» egoten dela azaldu du. «Aipatzen didate zeinen agenda betea dudan, eta sumatzen duzu gustatuko litzaiekeela ni denbora gehiago egotea eurekin». Dena dela, uste du «jende asko» dabilela bera bezala atzera eta aurrera, hara eta hona. «Ez naiz bakarra edo salbuespena. Norberak garai bakoitzean eginkizun bat dauka».

Bilbao eta Gardiazabal berriro aurkeztu dira eurodiputatu izateko, eta litekeena da biek aulkia erdiestea. Irazabalbeitia ez doa zerrendan. Uztailaren 1ean hasiko da legealdi berria, eta ordura arte ariko dira. «Bitartean izango dira komeriak: gu, bulegoarekin, eta parlamentari berriak, batere gabe...», esan du Aralarrekoak.

«Pena» batekin utziko dio hark europarlamentari izateari: txostenik egin ez izana. «Astia behar da txostenak egiteko, aurkezteko… Nik urtebete ere ez daramat, eta ezin izan dut bat osatu. Pena hori daukat». Eta astia behar dela dioenean, han «adostasunak bilatu» behar direlako dio. «Kafe asko hartu behar duzu jendea alde jartzeko. Talde handiko kidea nahiz txikikoa izan, lan mota hori egin beharra dago. Parlamentuan ez dago gobernu eta oposiziorik. Euskal politikan ikasi beharko genuke Europan bezala adostasunak lortzen saiatzen».


Ireki dute Lizarran (Nafarroa) hainbat ibilgailuren arteko istripu baten ondorioz A-12 autobidean itxita geratu den erraia. 78 urteko emakume bat oso larri zauritu da


Sortuko kideen atxiloketak salatzeko mobilizazioa egingo dute arratsaldean

Espainiako Auzitegi Nazionalaren aginduz atxilotu ditu Guardia Zibilak Antton Lopez Ruiz Kubati, Oihana Garmendia, Oihana San Vicente eta Haimar Altuna Sortuko kideak. Atxiloketak salatzeko, asanblada informatiboa eta mobilizazioa deitu dute Azpeitian, 19:00etarako, plazan.

Guardia Zibilak Antton Lopez Ruiz Kubati, Oihana Garmendia, Oihana San Vicente eta Haimar Altuna Sortuko kideak atxilotu ditu gaur goizean, Espainiako Auzitegi Nazionalaren aginduz. Horiek, Zarautzen (Gipuzkoa), Gernikan (Bizkaia), Agurainen (Araba) eta Lizartzan (Gipuzkoa) hartu dituzte atxilo.

EFE albiste agentziaren eta Sortuko iturrien arabera, euskal presoen harrera ekitaldiekin lotutako operazioa izan da Kabat deitu dutena. Kubati eta Garmendia Kalera Kalerako kideak dira. San Vicente Sortuko Arabako arduradun politikoa da, eta Altuna, berriz, Gipuzkoakoa.

Lau lagunen atxiloketak salatzeko, asanblada informatiboa eta mobilizazioa deitu dituzte Azpeitian, gaurko 19:00etarako. Plazan jarri dute hitzordua.


Armstrong: 'Larrutik ordaintzen ari naiz, baina merezi dut'

Oprah Winfreyi eskainitako elkarrizketaren bigarren partean, "ohorerik gabe, umiliatuta eta lotsatuta" sentitzen dela aitortu du AEBetako txirrindulari ohiak.

Bere ibilbide profesionalean dopatu zela aitortu ostean, "larrutik" ari dela ordaintzen aitortu du Lance Armstrong txirrindulari ohiak. Halaber, aitorpen horrek "etorkizuneko diru-sarrerak" galtzea ekarri duela azpimarratu du.

Ostiral goizalde honetan Oprah Winfreyi eskainitako elkarrizketaren bigarren partea emititu dute. Oraingoan, familian eta alor ekonomikoan izan diren ondorioei buruz mintzatu da Armstrong.

Gauzak horrela, "ohorerik gabe, umiliatuta eta lotsatuta" sentitzen dela aitortu du AEBetako txirrindulari ohiak. "Livestrong Fundazioa uztea eskatu zidatenean izan zen unerik txarrena", adierazi du Armstrongek. Minbizia gaixotasuna gainditu ostean sortutako elkartea da Livestrong Fundazioa.

"Zigorra merezi dut, duda izpirik gabe. Larrutik ari naiz ordaintzen, baina merezi dut", aitortu du txirrindulari ohiak. Halaber, babesleekin zituen kontratuak bertan behera geratu ostean, "bi egunetan 75 milioi dolar" galdu dituela azaldu du.

Dopinean, 'maisu'

Lance Armstrongen atzetik dopinaren itzala egon da bere txirrindularitza ibilbide osoan, baina dena argitu egin da dagoeneko, kirolariak berak aitortu baitu, zehaztasun handiz, dopatu egin zela. Are gehiago, dopinean "maisu" zela nabarmendu du.

Armstrongek Oprah Winfrey kazetari ospetsuari egin dio aitorpena, bart OWN telebista-kate estatubatuarrean, ikus-entzule gehieneko orduan, eskainitako elkarrizketa batean.

Horretan, txirrindularitzaren munduan dopatzea "normala" dela eta dopinaren "kultura" oso bat dagoela azaldu du.

Urrunago joan da: dopatu gabe Frantziako Tourra zazpi aldiz irabaztea "ezinezkoa" iritzi dio. "Ez da posible", erantzun du, hain zuzen ere, kazetariak horren inguruan galdetu dionean.


Amaia Azkueren hiltzailearen DNA aztertzen ari dira

Ertzaintza pasa den martxoaren 16an Ibai Eder urtegian hilik aurkitu zuten Amaia Azkueren hiltzailearen DNA aztertzen ari da. Ildo horretatik, azken astean Zarauzko hainbat tabernetatik eta kafetegitatik jaso dituzten edalontziak, atiluak, kopak eta beste hainbat elementu ikertzen ari da. Orain artean bildutako frogak ez dute hiltzailea identifikatu ahal izateko nahiko kalitate.

Jakinarazi dutenez, Zarauzko kutxazain bateko kameren bidez lortutako irudiak ez dira “argiak”. Era berean, biktimaren autoan antzemandako hatz-markak “zatituta” daudela adierazi dute, eta beraz, ez direla gaizkilea identifikatzeko adinakoak. Hipotesien arabera, hiltzailea gizonezkoa da, luzea (1,90 metro pasa izan daiteke) eta argala.


Ekintzaz betetako abentura, 120 gazteko espedizioak

Uztailean, 120 gazte euskaldunek osatutako espedizio batek, Euskal Herriko zazpi probintziak zeharkatuko ditu, Santiago Bideari segika eta Unescok gizateriaren ondare izendatutako tokietatik pasata.

EuskarAbentura egitasmoa izango da hori, Ruta Quetzal zenak inspiratuta martxan jarri dutena. 16 eta 17 urteko gazteei dago zuzenduta, 2000 eta 2001 urteetan jaiotakoei, hori delako «gauzak deskubritzen eta heldutasunean definituko gaituzten esperientziak bizitzen ditugun momentua. Gainera, gazte garaian harreman berri asko egiten dira, eta oso garrantzitsua da horietako hizkuntza ohituretan eragitea», azaldu du Irati Labaienek, EuskarAbenturako kideak. Izan ere, hori da egitasmoaren helburuetako bat, euskeraren normalizazioan eragitea.

Euskeraz dakien edozein gaztek, parte hartzeko aukera

Euskeraz jakitea da, hain justu, baldintza bakarra. Zazpi probintzietako eta diasporako gazte euskaldunek osatuko dute espedizioa, eta ez da matrikula kuotarik ordaindu beharko, baina bai hautaketa prozesu bat gainditu. www.euskarabentura.eus webgunean, izenemate orria betetzearekin batera, motibazio gutun bat eta lan bat bidali beharko dute gazteek. Lan hori egiteko, hiru gai jarri dituzte aukeran: Euskara eta zure herria, Euskara eta emakumeak, eta Euskara eta itsasoa. Baina lanak ere, mota ezberdinetakoak izan daitezke, «talentu ezberdineko gazteak» erakartzeko asmoz: historikoa, literarioa, plastikoa, musikala edota ikusentzunezkoa. Webgunean dago informazio guztia.

Aurkezteko epea martxoaren 18an bukatuko da, eta Eusko Ikaskuntzarekin batera lanak ebaluatu ondoren, apirilaren 16an jakinaraziko dute, zein 120 gaztek hartuko duten parte.

Uztailaren 1ean Maulen hasi, eta 31n Getxon bukatu

Espedizioa, uztailaren 1ean abiatuko da Mauletik, oinez, eta Donibane Garazitik pasata, Iruñara iritsiko dira. Handik Vianara joango dira, eta bertatik autobusez Donemiliaga Kukulara; han ikusiko dituzte, orain arte aurkitu diren euskerazko idazki zaharrenak. Handik Añana Gatzagara igo eta Barnealdeko Santiago Bidea hartuko dute, Iruneraino. Trenez Baionara joango dira, gero, eta hortik aurrera, kostako bidea hartuko dute, Donostia eta Bilbo igaro eta Getxoko Bizkaia zubian bukatzeko, hilaren 31n. Bidean, Unescok gizateriaren ondare izendatutakoak igaroko dituzte: Santiago Bidea bera, Santimamiñeko kobazuloak, Ekaingo leizeak, Altxerriko kobak eta Bizkaiako zubia. Gainera, egun bakoitzean, ekintza desberdinak burutuko dituzte: museoak bisitatu, kirol txapelketak, eztabaidak, autonomia hitzaldiak...


Valverdek estreinako garaipena lortu du ostadar maillotarekin

Primoz Roglic liderraren aurretik sartu da helmugan, Arabiar Emirerri Batuetako Itzuliko hirugarren etapan.

Alejandro Valverde (Movistar) txirrindulariak irabazi du Arabiar Emirerri Batuetako Itzuliko 3. etapa, Al Ain hirian hasi eta Jebel Hafeet artean jokatu dena (179 kilometro). Murtziarrak lasterketako lehen etapa menditsua baliatu du ostadar elastikoarekin estreinako garaipena lortzeko.

Valverdek bigarren aldiz irabazi du muino berean, 2018an ere nagusitu baitzen bertan. Horrenbestez, txirrindulari murtziarrak dagoeneko 123 garaipen eskuratu ditu profesional gisa (egungo taldearekin, 100).

Primoz Roglic liderraren Jumbo-Visma taldeak ezarri du erritmoa azken igoeran. Roglic esloveniarra bera izan da erasoari ekin dion lehena, amaierara iristeko hiru kilometro eta erdiren faltan. Valverdek ez du berehalakoan erantzun, kilometro bat geroagora arte itxaron baitu bere erritmoa bizkortzeko.

Apurka-apurka, ihesean zihoazen txirrindulariengana hurbiltzen joan da, eta kilometro baten faltan harrapatu ditu.

Horiekin bat egindakoan, horren kalitatea nagusitu da helmugan, Roglicen eta David Gaudu (Groupama) frantziarraren aurretik.

Ondorioz, Valverde bigarren tokian dago orain sailkapen nagusian, 14 segundoko atzerapenarekin. Asteazken honetan, laugarren etapa lehiatuko dute txirrindulariek. Hatta urtegian amaituko da, eta, batez beste, % 17ko maldak ditu azken 300 metroetan.


Euskararen kale erabilerari buruzko datuak aurkeztuko dituzte bihar, Bermeon

Belen Uranga Soziolinguistika Klusterreko teknikariak eta Maite Alvarez Bermeoko Udaleko euskera teknikariak parte hartuko dute Gizarte eta Kultura Etxean egingo duten aurkezpenean; 19:00etan batuko dira.

Juan Karlos Agirre Bermeoko Euskara zinegotziak jakinarazi duenez, “Bermeon 2016ko irailean eta urrian neurtu den 6.353 bermeotarren hizkuntzen erabileraren emaitzak aurkeztuko ditugu, hain zuzen ere”. Bere esanetan, neurketak “garrantzitsuak” dira “hizkuntzaren egoera ezagutu eta baloratu ahal izateko”. “Hizkuntzaren erabilera zein den jakitea funtsezko tresna da, euskararen plangintzan eta normalizazioan lan egiteko”, nabarmendu du.

Kale neurketaren metodologiari dagokionez, Alvarezek azaldu duenez, “neurtzaileak inori ez dio ezer galdetzen, ibilbide eta ordu ezberdinetan entzuten duena erregistratzen du. Neurtzerako orduan kontuan hartzen da umeak, gazteak, helduak edo zaharrak diren eta bakoitzaren sexua ere bai. Horrez gain, umeak aurrean dauden edo ez ere kontuan hartzen da”.

Kale neurketak hizkuntza erabilerak Bermeon azken 28 urteetan (1989-2017) izandako bilakaeraren berri ematen duela esan du Alvarezek, eta bost urtetik behin egiten da.

Agirrek eta Alvarezek herritar guztiak gonbidatu dituzte aurkezpenara.


Eman daiteke izena Gabonetako erakusleiho lehiaketan

Zarautz optika izan zen iazko irabazlea. (Zarauzko Hitza)

Urtero legez, Zarauzko Udalak, Zarauzko Turismo Bulegoak eta Murkil dendarien elkarteak erakusleiho lehiaketa antolatu du, gabon giroa sustatze aldera. Interesa dutenek dagoeneko eman dezakete izena, turismo bulegoan bertan edota 943-830990 telefonora deituta. Abenduaren 10 izango da izena emateko azken eguna.

Erakusleihoek abenduaren 11tik 2017ko urtarrilaren 6ra arte egon beharko dute apainduta. Epaimahaiak—turismo bulegoko, Murkileko, Artezaleakeko eta iazko denda irabazleko ordezkari banak osatuko dute— erakustokiaren aurkezpena, salgai dauden artikuluen erakusketa erakargarria eta apainketa berare originaltasuna izango dute kontuan.

Irakurri albiste osoa Zarauzko Hitzaren webgunean.


'Isaac' ekaitz tropikala lehenengo mailako urakan bilakatu da gaur, eta gauerako Mexikon izan daiteke


"Bide zehatzagoa dute presoek, errealista"

Duela urte eta erdi antolatzen hasi zirenetik, preso ohiek galtzak bete lan izan dituzte, helburu izanik kartzeletako kideen etxeratzea lortzea. Lan horietan dabil Garmendia. Ontzat jo du EPPKren azken erabakia.


EAJ: "AHTa behar dugu, 2019ra arte itxaron behar bada ere"

Abiadura handiko trenaren proiektua defendatu du Unai Rementeria EAJko Bizkaiko ahaldungai nagusiak, iritzita hori dela egungo "erronka nagusia", Bilboko Metroaren hirugarren linearekin batera: "2019ra arte itxaron behar bada ere, abiadura handiko trena behar dugu, konexio azkarra, segurua eta ingurumen arloan garbiagoa emango digulako".

AHTa "munduan egoteko aparteko aukera", Rementeriaren esanetan. Juan Maria Aburto EAJko Bilboko alkategaiak, berriz, nabarmendu du AHTak "lur azpitik" sartu behar duela Bizkaiko hiriburuan, eta uste du azpiegitura hori "erakargarria" izan behar dela enpresentzat.


Indarkeria obstetrikoaz hitz egingo dute Lekeition

Lekeitioko Potxuak Martxan, Lekittoko Neska Gaztiak eta Lekittoko Gazte Asanbladak antolatuta, indarkeria obstetrikoari buruzko hitzaldia egongo da zapatuan [azaroak 16], 12:00etan, Lekeitioko kultur etxeko Txitxintokian. Emakumeen Aurkako Indarkeriaren Kontrako Nazioarteko Egunaren harira antolatu dituzten ekimenetako lehenengoa izango da. Azaldu dutenez, sarritan ikusezina den indarkeria horretan jarri nahi izan dute arreta, «gizarte osoak haurdunaldian, erditzean eta erditu ondoren jasaten den indarkeria horren existentziaz kontzientzia hartzeko».

El Parto es nuestro elkarteko Ines Vivanco Berastegik emango ditu azalpenak. Horrez gain, astelehenean [azaroak 18] gai berari lotutako Lobas filma emango dute 18:30ean, Azkuen. «Emakume askok ez daukagu kontzientziarik ere biolentzia hori pasatu dugunik eta begiak zabaldu eta errealitate hori ezagutzeko aukera emango duen hitzaldia izango da».


Itsas eta baserri munduak bat

‘Aldianak, aldianuek eta olatuek ekarrikuek’ hartu zituzten Bermeoko kaleak zapatuan, egun argiz; 80ko hamarkadara salto egin zuten gauean. Ibarrangelu ere mozorroz bete zen.Kostaldeko bi herritan aratusteak ospatzen jarraitu dute asteburuan; Berme- on eta Ibarrangelun. Orain bai, zapatukoaren ostean, mozorroak gordetzeko unea iritsi da.Bermeoko Txosna Batzordeak mozorroz bete gura zuen herria, eta lortu zuen zapatuan. Itsasoak eta baserriak topo egin zuten. Hori bai, ondarrutar barik ospatu zituzten inauteriak, azkenean ez zieten bisita bueltatu eta. 12:00etan hasi zuten eguna. Olatuek ekarrikuek, Portuko Olatua eskulturatik abiatu ziren kalejiran, Gatazka batukada taldeagaz. Aldianak eta aldianuek, berriz, udal merkatu plazan zeukaten hitzordua, eta Txato trikitilariagaz ibili ziren. Giro izugarria sortu zuten, eta zenbait unetako euriak ere ez zien ondo pasatzeko gogoa zapuztu.Jokoak eta apustuakKalejira biak bateratu ostean, hainbat jokotan parte hartu zuten kuadrilletan banatuta. Apustuak egiteko tartea ere hartu zuten. San Frantzisko elizaren kanpandorrean jarri zuten Akaka- ren mokoa lurretik zenbat metrora zegoen asmatu behar zuten. 21 metro eta 77 zentimetrora zegoen, eta hurbilen Mikel Vazquez bermeotarra ibili zen; 21 metro eta 71 zentimetrora zegoela esan zuen, eta, hortaz, berak jantzi zuen txapela.Ondoren, Artza frontoian, bertso bazkaria egin zuten Onintza Enbeita eta Jon Maiagaz, eta gauera arte dantzan jarraitu zuten bertan.Gauean, 80ko hamarkadako giroak hartu zuen lekukoa. Aurten ere, Spookypheria Productions Kultur Taldeak antolatutako 80’s Party jaialdia hartu zuen Bermeoko Kafe Antzokiak, eta urtero legez, antzokia bete egin zen. Garai hartako pertsonaia askoren mozorroak soinean jarrita bertaratu ziren herritarrak.Ibarrangelutarrak ere mozorroak jarrita atera ziren zapatuan kalera. Kalejira egin zuten goizean, eta, bazkaldu ostean, disko festa eta mozorro desfileak eduki zituzten aukeran.


Asparrenean hilda agertu den emakumearen ustezko hiltzailea espetxeratu dute

Auzitegi Nazionalak espetxera bidali du atzo atxilotu zuten 41 urteko gizonezkoa, Asparrenean agertu den emakumea hiltzea egotzita. Biktimaren izena Sophia Losche da, eta ekainaren 14an desagertu zen Leipzigen (Alemania), auto-stop egiten ari zela. Elkarretaratzea egin dute hilketa salatzeko.

Hilketaren susmagarri nagusia 41 urteko gizonezko kamioi gidari bat da. Jaengo Bailen herrian (Andaluzia, Espainia) atzeman zuen, atzo, poliziak. Haren kontrako Europako atxilotze agindua zuen emana Alemaniako poliziak.

Asparrenean (Araba) aurkitu zuten Sophia Losche 28 urteko emakume alemaniarraren gorpua, atzo, gasolindegi baten ondoan. Gorpua Gasteizko auzitegi medikuntzako zerbitzura eraman zuten, indarkeria zantzuekin. Gaur jakin da Loscheren ustezko hiltzailea gorpua erretzen saiatu zela.

Alemaniako Poliziak duela egun batzuk eman zuen Losche bilatzeko eskaria, familiak salaketa jarri baitzuen desagertuta zegoelako. Hedabide batzuen arabera, duela astebete ikusi zuten azken aldiz, Alemaniako zerbitzugune batean, auto-stop egiten. Azaldu dutenez, Poliziak susmoa zuen emakumea Espainiako Estatuko zerbitzuguneren batean zegoela. Agindu hori jaso eta gero, Ertzaintza emakumearen bila hasi zen. Atzo, 15:20an aurkitu zuten hilotza, Asparrenean, A-1 autobidearen alboko gasolindegi baten inguruan.

Arraltsadean hilketa salatzeko elkarretaratzea egin dute hainbat herritarrek, eta haien artean zen Jesus Loza, Espainiako Gobernuaren ordezkaria.


Kanpina eta 2.0 marketina

Orain, hiru hilabetez, on-line prestakuntza jarraituko dute, bai Arbizuko ekokanpinak baita beste enpresek ere. Hura despeditzerakoan ekokanpineko arduradunek marketin ''on line'' plana izanen dute ezarrita, eta merkatuan hobeto posizionatzeko beharrezkoak diren ezagutzak eta tresnak izanen dituzte.Arbizuko kanpineko arduradunak, aukeratuak izan diren enpresek prestakuntza plan bat (bai presentziala zein urrutikoa) jasotzeko konpromisoa hartu dute. Horrekin batera, aholkularitza eta ''coaching'' arloetan laguntza jasoko dute. Cederna-Garalurren bidez parte hartu dute programa horretan Arbizuko kanpineko kideek. Ingurumen, Landa eta Itsas Ministerioaren sostenguaren babesa duen lankidetza proiektua da.Baratza ekologikoaArbizuko ekokanpinak baratzezaintza ekologikorako hasiera ikastaroa antolatu du. Gaspar Caballero de Segoviaren metodoa da erakutsiko dena, modu errazean. Ikastaroa martxoaren 22an eta 23an izanen da. Aurreneko egunean, asteartean, 15:30etik 20:00etara saio teorikoa izanen da. Asteazkenean, berriz, saio praktikoa hartuko du ekokanpinak 9:30etik 14:00etara eta 15:30etik 19:00etara. Interesatuek 948 461 807 telefonora hots egin beharko dute. 85 euro ordaindu beharko dira.


Etorkinak kantuan euskaraz

Mundialak" kantu taldean ari diren etorkinak hilean behin elkartzen dira herri ezberdinetan euskal abestiak kantatzeko eta hain juxtu azaroaren 20an Landaberri BHI ikastetxean elkartuko dira eguerdiko 12etan. Saio irekia da eta kantua gustuko duen edonor joan daiteke bertara, etorkina izan edo ez, helburua etorkin eta euskaldunak elkar ezagutu, euskaraz jardun eta kantatzea baita, Petra Elser ekimenaren bultzatzaileak adierazi digunez.

Hilero saio bat egingo dute eta herri bakoitzean bertako abesbatza edo kantu taldeek parte hartuko dute. 20an Xumelako kideak izango dira kantu berriak ikasteko entseguan.

"Mundialak" ez da abesbatza, emanaldi publikorik egiteko asmorik ez dutelako, noizean behin kantatzeko elkartzen den taldea baizik“ Elser alemaniar euskaldunak kontatu digunez. Urrian Andoainen egin zen saioan 11 toki ezberdinetako 30 lagun elkartu ziren. Irailaren 4ean, Urretxun eta Zumarragan, burutu zen Iparragirre Kantuz Egunetik abiatu zen egitasmoa. Bertan, Euskal Herri osoko kantu talde ezberdinak bildu ziren.

Etorkinak euskal abestiak ikasten ari dira abenduaren 2an ostiralean Okendon egingo den Mintzodromoan kantatzeko.


Metropoli Forala 2017-11-08

Parlamentarien solasaldian, besteak beste, Foru Komunitateko aurrekontuez eta Nafarroako dominaz mintzatu gara hiru lagunekin: Geroa Baiko Jokin Castiella, EH Bilduko Bakartxo Ruiz eta Ahal Dugu-Podemos alderdiko Ainhoa Aznarez parlamentuburua. Burguen plazan zabaldu nahi duten hostelaz hitz egin dugu Alde Zaharreko auzokide Asier Gartziarekin. Uxue Alberdi idazleak "Jenisjoplin" eleberria plazaratu du. Kattalin Barber literaturzalearen laguntzaz elkarrizketa egin diogu egile gipuzkoarrari. Amaitzeko, izen propio bat. Maurice Ravel pianista lapurtarraren ibilbidea eta obra zenbait ezagutu ditugu Urtzi Iraizoz musikariaren eskutik.


Ibarretxe Planaren aurka "indarrean dagoen marko juridikoa defendatuko" duela esan du Rabanerak

"Arabarrek hauteskundeetan esan dute ez dutela nahi inolako araurik aldatzerik. Nire gobernuak indarrean dagoen marko juridikoa defendatuko du, Ibarretxe Planaren aurka". Bigarren aldiz Arabako Ahaldun Nagusi izendatuko duten inbestidura saioan egin ditu adierazpen horiek PPko Ramon Rabanerak. Arratsaldeko 20:00etan egingo den bozketan izendatuko dute diputatu nagusi.

PPk eta PSOEk dituzten 28 eserlekuekin aukeratuko dute Arabako Ahaldun Nagusi PPko Ramon Rabanera. Eguerdi partean hartu du hitza Rabanerak, eta Arabako gizarteak hauteskundeetan erabakitakoa beteko duela iragarri du. "Orain lau urte ezezkoa eman zioten herritarrek Lizarrako akordioari, eta aurten Ibarretxe Planari eman diote. Horregatik Konstituzioa eta Autonomia Estatutua defendatzen jarraituko dugu", nabarmendu du.

PPk ez du gehiengorik Araban, eta PSE-EErekin akordioetara iristeko aukera ikusten du. Hala, PSE-EEko Javier Rojok "gure herriarentzat onuragarri diren gaietan lagunduko diegu" adierazi du bere agerraldian, "baina ez dezatela pentsa bozkaketa guztietan eurekin egongo garenik".

EAJ-EAk lortu zituen boto gehien Araban, baina alderdi konstituzionalisten elkarlanak boterea hartzea eragotzi die. "Gure herrialdearen errealitate politikoa desitxuratzen du PP-PSOEren arteko hitzarmenak", adierazi du Alvaro Iturritxa EAJ-EAko batzarkideak.


Manez eta Kobreak Iparraldeko taldearen kontzertua gaur Igartzan

Igartza Musika zikloaren udako kontzertuen egitarauaren barruan, bigarren kontzertua eskainiko du gaur, 19:30ean, Iparraldeko Manez eta Kobreak taldeak. Kontzertua Zubimuzu plazan egitekoa bazen ere, eguraldi iragarpenak euria egingo duela dioenez, Igartzako jauregian izango da. Dohainik da.Iparraldeko Kalakan taldeko Thierry Biscary kide ohiaren proiektu berria da Manez eta Kobreak; Thierry Biscaryren izen artistikoa da Manez. Talde ezberdinetan kantatu ondoren, bere kantuak aurkezten ditu, «lekukotasun intimo bat eskainiz, bere ahaide, auzokide, adiskide edo ezagun batzuen bizi parteak kontatzen ditu, olerkari eta bertsolari batzuen idazkiz abiapuntu».Metalezko musika jotzaileak Iparraldean kobreak deituak ditu lagun. «Taldearen musika tradizioan oinarritzen da eta aldi berean, doinu berrien freskotasuna eta txistukatzen diren kantuen bizitasuna dauka». Haizezko instrumentuak eta ahotsak uztartuz, kondaira eta istorioen bidez, sentikortasunezko Euskal Herri poetiko bat, egiazkoa eta asmatutakoa, deskubrituko dugu». Apirilean argitaratu zuten lehen diskoa.


Borroka feministara batuz, elkarretaratzea egin dute Alegian

Alegiako plazan elkarretaratzea egin zuten, atzo, Emakumeen Nazioarteko Egunean.

Herritar asko elkartu ziren, Antolatu indarrak, batu borroka feministara lelopean egin zuten elkarretaratzera.


Infantaren inputazioa izango du ardatz, gaur, '60 Minutos' saioak

Cristina infantaren bizitzaren errepasoa egingo du ETB2ko saioak, Vanessa Sanchezen gidaritzapean, gaur, 22:15ean.

Otsailaren 8an, Espainiako Cristina infantak inputatu gisa deklaratuko du, iruzur fiskala eta dirua zuritzea egotzita. Castro epaileak bigarren aldiz inputatu du infanta. '60 Minutos' saioak haren bizitzaren errepasoa egingo du, Vanessa Sánchez aurkezleak gidatuta. Gaur, 22;15ean, ETB2n izango dugu ikusgai.

Infantaren haurtzaroa eta nerabezaroa aztertuko ditu programak, baita Euskal herriarekin duen lotura ere. Gasteizekin du lotura bereziki, Iñaki Urdangarin eskubaloi jokalari ohiarekin ezkondu zenetik. Senarrari eman dion babes mugagabea, egun bizi duten egoera pertsonala eta prozesala, eta bikotearen etorkizuna ere izango dituzte aztergai saioan.

Cristina Borboikoa ezagutu duten hainbat pertsonaren hitzak bilduko ditu: Consuelo León idazleak, infantaren biografia baimendua idatzi duenak, eta Maria De Las Mercedes Borboikoak, Gasteizen bizi den infantaren bigarren lehengusu txikiak, hartuko dute parte asteleheneko '60 Minutos' saioan. Gainera, hainbat adituren iritziak ere bilduko dituzte, tartean, Jaime Peñafiel eta Pilar Rahola kazetarienak, eta Iñaki Anasagasti eta Ramón Rabanera senatarienak.

Infanta batek historian izan duen lehen inputazioa da, eta Espainiako errege familian eta monarkia-instituzioan eragina du. Infantak dituen eskubide dinastikoei uko egin beharko lieke? Espainiako erregeak horretara behartu beharko luke, agenda instituzionaletik at dagoela kontuan hartuta? Dibortziatu egin beharko luke bere irudia garbitzeko?

Gaur gauean, 22:15ean, '60 Minutos' saioan aztertuko dituzte gai horiek guztiak.


Peio Igoa: 'Laborantza itxurakerian bizi da, gizarte osoa bezala'

Alpeetan, 2.500 ardi zaintzen pasa du uda Peio Igoa artzain urepeldarrak.

Askotan entzun du Peio Igoak Xabier Letek idatzitako "Xalbadoren heriotzean" kantaren leloa: "Non hago? Zer larretan, Urepleko artzaina". Aurtengo udan Alpeetan izan da, etxola batean, 2.500 ardi zaintzen. Bere bizitzaz, Alpeetako esperientziaz eta laborantzaren "etorkizun beltzaz" hitz egin digu 'Faktoria'n.


Mendi Tour film jaialdia gaur, doan

Bilboko Mendi Film Jaialdian jarritako bost film ikusteko aukera izango da gaur Galarretako Orona Fundazioan, 17:00etan hasita: 55 hours in Mexico; The Warmth of Winter; Sunakali; Piztu; eta Panorama. Erreserbak: 943 33 55 88.


Eskualdeko berbalagunak ere gerturatuko dira igandeko Mintza Egunera

Tokian tokian antolatutako autobusen bidez, Uribe Kosta eta Erandioko berbalagun ugari gerturatuko dira igande honetan, ekainak 6, Arrasatera, Mintza Egunaren bosgarren edizioaz gozatzeko. Besteak beste, eskualdeko 40 bat euskaltzale joango dira Egizu Getxo Euskaldun! elkarteak antolatutako garraioan. Arrasatera hurbiltzen direnek udalerri gipuzkoarreko txokoak eta historia hobeto ezagutzeko aukera izango dute, “baita mingainak dantzan jartzeko ere”, Topagunea Euskara Elkarteen Federazioak adierazi duenez. Jaialdia goizeko 11etan hasiko da, Biteri plazan egingo den ongietorriaz eta hamaiketakoaz. 12:00etan ibilaldi gidatua egingo dute bertaratutakoek, tokiko berezitasunak ezagutzeko, eta 13:30ean kalejiraren txanda izango da. Argazkian, 2008an Algortan eta Itzubaltzeta / Romon ospatu zuten Mintza Eguna. Argazki gehiago ikusteko sakatu hemen.

Eguerdi partean indarrak berritzeko unea izango da, eta horretarako Arrasate Errugbi taldeak Herriko plazan jarriko duen karpan bazkalduko dute 14:30etik aurrera. Esan beharra dago 300 pertsona inguru espero dutela, “halere bazkaltzeko 500 txartel ditugu, AED elkartean, Monte eta Irati tabernetan salgai daudenak”. 15:30ean une hunkigarria biziko da, sari banaketa burutuko baitute. Sari hauek urtero banatzen dira, Mintzapraktika egitasmoetan pertsona ezberdinek egin duten ibilbideak omentzeko. Arratsaldeko 16:00etan jaialdia bere azken txanpan sartuko da, Kataia taldeak erromeria eskainiko baitu. Esan beharra dago honako hau Mintza Egunaren berritasun nagusia izango dela, Markina eta Bergaran bizi eta euskaraz abesten duten senegaldar eta ganbiarrek osatzen baitute Kataia. 18:00ak aldera espero dute jaialdiari amaiera ematea.


ASTEBURUA, IRUDITAN

AIREAN AHOTS Organo Erromantikoaren zikloan

AITOR MENDIZABAL Lau T'erdiko txapelketan

EAJren MENDEURREN OSPAKIZUNA Eskoriatzan

GASTRONOMIA eta FOLKLORE jaia Aretxabaletan

Leintzeko TXISTULARI EGUNA Eskoriatzan

ERRESKATE SIMULAZIOA Gesaltzan

KANTARI saioaren lehen grabaketa

EPELEKO ARAZTEGIra bisita

Gaueko TAFYD KROSA Arrasaten


SOLAS INGURUAN: Ibaizabal Tbren saio berriak

Ibaizabaltbko sustatzaile diren Hibai Castro eta Adur Larrea izan dira gurekin. Abian jarritako internet bitartezko telebistaren egungo nondik norakoak aipatu dizkigute, artean martxan jarri duten “Zortzigarren Kalea” emanaldi berria. Halaber eta Hamaika Bilbo tokiko telebistan partaide diren heinean, haiekiko harremanak etab. kontatu dituzte.

solasaldi hau deskargatzeko klikatu HEMEN.


Berangon ere izan dira miaketak azken atxiloketen harira

Saioa Santxez Iturregi eta Aritz Arginzoniz Zubiaurre ETAko ustezko bi kideren bila ari da Ertzaintza, atzo, Garikoitz Etxeberriaren eta Asier Larrinagaren atxiloketekin abiatutako polizia-operazioarekin lotuta. Etxebarria eta Larrinaga Lapurdin, Azkaine inguruan, harrapatu zituzten, eta Amorebieta-Etxanon aurkitutako zuloarekin eta Atxondon topatutako lehergailuekin lotu ditu poliziak, Eusko Jaurlaritzako Herrizaingo Sailaren arabera. Bi atxiloketok burutu ondoren, miaketak egin zituen Ertzaintzak Elorrion eta Lizartzan; baita Berangoko Sabino Arana kaleko etxebizitza batean ere.


«Oso zaila da kalejiran sentitzen dena deskribatzea»

Hau Pittu Hau konpartsak 30. urteurrena du aurten. Euskararen alde lanean dihardu Bilboko Aste Nagusian; sentipenez gainezka bizi ditu egun hauek Ainhoa Ribeiro konpartsakideak.

Emozioz bor-bor eta begiek ñir-ñir egiten ziotela zegoen Ainhoa Ribeiro (Santutxu, 1993), atzo eguerdian, konpartsen jaitsiera aurretik, Hau Pittu Hauko konpartsakideen bazkarian. Tuper bazkaria egin zuten: bakoitzak etxetik zerbait eraman, eta guztien artean konpartitu zuten. Entsaladak, humusa... denetarik aurki zitekeen berrogei lagun inguruk osatzen zuten mahaiaren inguruan.

Konpartsakide berrientzat, urte dezente daramatzatenentzat, eta Aste Nagusia euskaraz eta harreman euskaldunetan bizi nahi dutenentzat tokia zegoen han.

Txosnari azkeneko ukituak emateko batu ziren goizean: «Aurten, ondo moldatu gara, eta ia guztia eginda dago». Ribeirok neke aurpegia zuen, baina ilusioz beteta. Haren esanetan, Aste Nagusiko unerik politenak dira konpartsakide batentzat txupinazoaren aurreko orduak. «Aurrez igarotako tentsio, haserre eta liskarrak Marijaiaren abestia entzutean ahazten dira».

Konpromiso irmoa du Hau Pittu Hau konpartsak euskararekin. «Ez dugu imajinatzen euskararik gabeko Euskal Herririk» azpimarratu zuen Ribeirok. «Euskara sendotzeko gunea da gure konpartsa, eta euskal kultura eremu askotara zabaltzeko lan egiten dugu», gaineratu zuen.

Horren harira, konpartsaren aurtengo leloa: Hitzez hitz sarea sortu. Herriak eta herritarrentzat sorturiko sareak eraikitzeko auzolana beharrezkoa dela iritzita, horretan dihardute lanean.

Duela hiru urte egin zen konpartsakide Ribeiro, baina, aurten, funtzio berezi bat zuen konpartsek Bilbo Zaharreko plazatik hasi eta Zazpikaleetan barrena Arriaga plazaraino antolatzen duten kalejiran. «Konpartsa guztiak batzorderen baten parte izan behar dira nahitaez, eta Hau Pittu Hau programazio batzordearen parte ere bada». Hori horrela, beste konpartsakide batzuekin batera, konpartsako bi kide arduratu ziren kalejira antolatzeaz, taldeak kokatzeaz edota erritmoa markatzeaz. Ez zen lan erraza, jendetza batu baitzen.

Behin denak hasierako gunetik aterata, kalejiran zehar nahasterik edota zulorik ez egoteko adi-adi ibili zen Ribeiro. Hala ere, izan zuen bere konpartsakideen aldamenean zenbait metro egiteko tartea ere. «Gaur goizean, sentipen askorekin jaiki naiz, baina, behin hemen egonda, bizitzen dena deskribatzea oso zaila da»

Zazpikaleak jendez lepo zeuden, kalerik kale konpartsakideek ura botatzen zieten bitartean. Goitik ere ura zetorren, auzokideak arduratu ziren balkoietatik kolore ezberdinetako elastikodun konpartsakideak bustitzeaz. Bero egiten zuen Bilbon atzo arratsaldean, eta batek baino gehiagok eskertu zuen freskotasuna.

Trikiti eta pandero doinuek lagundurik, bazkarian egin bezalaxe, Hau Pittu Hauk kantu eta dantzan igaro zuen ibilbidea. Supermerkatuetako karroetan sarturiko bafleak eta emakumez osaturiko batukadak alaitzen zituen kalejiraren gainontzeko guneak.

Zoriontsu zen Ribeiro Aste Nagusiaren atarian. Urteko asterik onena dela esan zuen: «Aste bat baino gehiago da». Bilbotar guztiei zein konpartsen gunera bederatzi egun hauetan bilduko direnei euskaraz bizitzeko mezua zabaldu nahi die, hori baitu bere konpromisoa. Horrez gain, erasorik gabeko jaiak espero ditu: «Bakoitzaren askatasuna eta gozatzeko aukera defendatzea ezinbestekoa da jaiak giro onean igarotzeko».


Aldapak jolasteko dira

Legazpiko Maldan Behera kirol elkarteak Sputnik goitibehera merkaturatu du, finantzazio iturri modura. Kontinente guztietako haurrek, lehen eta orain, aldapak jolasteko erabili dituzte. Legazpiarrek hori berreskuratu nahi dute.

Julen Agirreburualde Legazpiko Maldan Behera inertzia kirolen elkarteko kideak txikitatik aldapak jolas-leku izan dituzte. «Beti gustatu izan zaizkit gurpilak. Guk egiten genituen gure goitibeherak eta aldapan behera jolasten ginen». Afizioa dute oraindik ere, ez dute bizimodua hortik ateratzen, baina Agirreburualde munduko hainbat toki ezagutu ditu jada goitibeheren puntako lehiaketetan parte hartu duelako.

Elkartea 2013an sortu zuten aldapak jolasteko direla gogora ekarri, eta kirola nahiz jolasa uztartzen dituen aldapen jokoa berreskuratzeko. Aurreko abenduan, Sputnik goitibehera merkaturatu dute. «Gurea irabazi asmorik gabeko elkarte bat da eta proiektu hau elkartea bera finantzatzeko jarri dugu martxan», dio Agirreburualdek. Sputnik-a betiko goitibehera bat da, «errodamenduzko gurpilak erabili beharrean uretanozkoak jarri dizkiogu, azkarragoak dira eta ez dute asfaltoa puskatzen. Hiru gurpil ipini beharrean lau jarri dizkiogu». Ez da goitibehera honi egin dioten ekarpen bakarra, balazta ere gehitu diote: «Goitibehera segurua dela transmititu nahi dugu eta balaztak segurtasun gehiago ematen du».

Segurtasunari garrantzia eman diote bidean auto asko ibiltzen delako, besteak beste. Parkeak, bidegorriak eta aldapak nonahi egonda, Sputnik-a malda txikiagoak ere gozatzeko diseinatu dute.

Sputnik goitibehera soila da, edonork erabili dezakeena. «Lasterketetan parte hartzeko homologatuta dago. Puntako txapelketetara, halere, sofistikatuagoak eramaten ditut».

Bi neurritan

Bi neurri daude: 6-14 urte bitarteko haurrena (85 euro) eta nagusiena (110 euro). Gama ezberdinak atera nahi dituzte goitibehera pilotuenak nolakoak diren ikusita. Salmentatik ateratzen dutena, nahiz eta etekinerako tarte askorik ez izan, elkartearen sostengua bermatzeko da.

Datorren maiatzean, Legazpiko Santikutz jaien harira, Legazpiko goitibehera lasterketa antolatuko dute aurten ere. Iaz Kantabria, Asturias eta beste hainbat tokitako pilotuak izan ziren Legazpin eta datorren urtean ere partaidetza ona espero du Agirreburualdek.

«Jolas unibertsala da», dio Legazpiko pilotoak, «Europan, Asian eta edonon otu izan zaie haurrei aldapa batean behera egiteko tramankulu bat sortzea egur batzuk batu eta gurpil batzuk jarrita, gure asmoa aldapekin jolasten jarraitu, eta kirol hau ezagutzera ematea da, oraindik ezezaguna baita».


Donostiako Jazzaldian 122.000 lagun izan ditu aurtengo edizioan, iaz baino %6 gehiago. Antolatzaileen esanetan, "borobila" izan da


Ken Zazpiren kontzertuarekin ekingo die Jamek zuzeneko emanaldiei

Jam aretoa 1996ko urriaren 5ean zabaldu zuten, Soziedad Alkoholika, Anestesia eta Koma taldeen kontzertu batekin. Ordutik hona makina bat talde igaro da Bergarako aretotik; estilo askotarikoak, gainera. Aurrerantzean, Hontza Produkzioek izango dute Jameko kontzertuak antolatzeko ardura. Arduradun berriek formatu ertaineko musika ikuskizunez zuzenean gozatzeko aukera eskaini nahi diete Bergarari zein Debagoienari. Aste bukaeran Ken Zazpi eta Josu Bergararen kontzertua izango da eta gero etorriko dira, besteak beste, Berri Txarrak, Rosana, Fangoria, Barricada eta Loquillo.

Joan den urteko urtarrilaren 3an Victoria Eugenia antzokian grabatutako Zazpi urte zuzenenean diskoa aurkezten dihardu Ken Zazpik, eta zapatuan Jamen geldialdia egingo dute. GOIENAk Eñaut Elorrieta taldeko abeslariarekin egoteko aukera izan du eta egubakoitzeko Goienkaria-n izango duzue kontzertuaren gaineko xehetasun gehiago.

Kontzertuen ardura, Hontzaren esku

Hontza Produkzioek izango dute Jameko kontzertuak antolatzeko ardura. Lehen ere Jamen ibilitako bi lagun zahar daude Hontzaren atzean: aretoko gerente izandako Fernando Etxabarri eta David Fernandez. Etxabarriren hitzetan: "Formatu ertaineko musika ikuskizunez zuzenean gozatzeko aukera eskaini nahi diegu Bergarari zein Debagoienari. Aretoaren baldintzak oso onak dira, agertokiaren kokapenagatik, are gehiago hobetu den akustika bikainagatik eta taldeei lanerako eskaintzen dizkien erraztasunagatik. Areto asko dago han eta hemen, eta SGAEk martxo aldera berria zabalduko du Bilbon, Campos antzokian. Dena dela, Jamek badu berezko egiten duen zerbait eta taldeek, promotoreek eta ikusleek gurekin bat egitea espero dugu". Besteak beste, Berri Txarrak, Rosana, Fangoria, Barricada eta Loquillo Bergarara ekartzeko asmoa daukate.


Langabeziari dagokionez, Bizkaiko batez bestekoarekiko aldea murriztu da Erandion

Erandioko langabezia-tasa %8,10koa izan zen joan den martxoaren amaieran, udal arduradunek emandako datuen arabera. 847 pertsona dira herrian langabeak. "Bizkaiko langabezia-tasarekiko zegoen alde negatiboa murriztu egin da azken hiruhilekoan", aipatu dutenez. Enplegurik gabeko pertsona gehienak 44 urtetik gorakoak dira, datuen arabera, eta horien ondoren, 25 eta 34 urte bitartekoak. Halaber, gaur egun Erandion enplegu bila dabiltzanetatik 440 emakumezkoak dira eta 407 gizonezkoak.

Lanbide-taldeei dagokienez, kualifikaziorik gabeko langileak dira langabezia-tasarik altuena jasaten dutenak. Horien ondoren, zerbitzuen sektoreko langileak eta langile kualifikatuak aurkitzen dira. Langabezia-tasa txikienak zuzendaritza postuetan eta nekazaritzan ageri dira.


Urkulu urtegira eta Aretxabaletara mendi irteera antolatu du Baigerak

Otsailaren 22an egingo dute mendi irteera, eta otsailaren 20ra bitartean eman ahal izango da txangorako izena, Baigeraren bulegoetan. Irteeraren egunean, 09:00etan abiatuko da autobusa Urkulura, eta 13:00etan aterako da itzulerako autobusa Aretxabaletatik.

Urkuluko urtegira eta Aretxabaleta ingurura mendi irteera antolatu du Baigera jubilatuen elkarteak otsailaren 22rako. Dagoeneko zabaldu dute irteerarako izena emateko epea; hain zuzen ere, otsailaren 20ra arte egongo da irekita. Baigeraren bulegoan egin beharko da inskripzioa. Hilaren 22an, larunbatez, San Martin egoitzaren aurretik aterako da autobusa 09:00etan. Mendi buelta egindakoan, Aretxabaletako Basabe jatetxean egingo dute hamaiketakoa, eta Azpeitira itzultzeko autobusa 13:00etan aterako da Aretxabaletatik. Txangora joan nahi dutenek hamabost euro ordaindu beharko dute.


‘Kultura ala kultur industria?’ jardunaldietako lehen saioa egin dute Azpeitiko Gaztetxean

Gauza jakina da COVID-19aren ondorioz goitik behera aldatu dela testuingurua, eta Gaztetxeko kideen ustetan orain artekoa hasiera besterik ez da izan, egiturazko aldaketak ekarriko dituen beste garai baterako abiapuntua. Horregatik, “agente politiko eta kultural bezala”, ezinbestekoa iruditzen zaie testuinguru orokor honetan nahiz datozen hilabete zein urteetan emango diren aldaketa kulturaletan eta kultur produkzioaren esparruan industria kulturalak izango duen paperaren inguruan hausnartzea.

Helburu horrekin, Kultura ala kultur industria? jardunaldiak antolatu dituzte, eta hain zuzen ere, atzo arratsaldean eman zieten hasiera, COVID-19 garaia, aldaketa kulturala eta kulturaren industria hitzaldiarekin. Gaztetxean izan zen saioa, eta jende ugari bertaratu zen hitzaldia entzutera eta gaiaren inguruan hausnartzera.

Bigarren saioa abenduaren 4rako antolatu dute. Artea eta politika. Historiari begirada bat hitzaldiarekin, artearen eta politikaren arteko harremanak aztertuko dituzte. Gaztetxean bertan izango da saio hori ere, 18:00etan hasita. Asanbladako kideek jakinarazi dutenez, saioetara bertaratzeko “ezinbestekoa” izango da osasun neurriak errespetatzea.


Yanis Varoufakisek 'hartzekodunek egindako xantaia' salatu du

Esklusiban ETBri eskainitako elkarrizketa batean Varoufakisek adierazi duenez, "ulertzen ditut Alexis Tsipras eta beste kideak, pistola aurrean izan dutelako".

Yanis Varoufakis Greziako Finantza ministro ohiak salatu duenez, "Europako botereek erabaki dute irtenbidea dela mailegu berriekin Europako zorrik handiena sortzea kaudimen gutxien duen herrialdeari".

Esklusiban ETBri eskainitako elkarrizketa batean Varoufakisek adierazi duenaren arabera, "Europak lotsa sentitu beharko luke, bost urtean biziki sufritu duen herrialde txiki bati egin dionagatik, gehiago sufritzera bultzatu gaituztelako". Varoufakisek erreferendumaren biharamunean eman zuen dimisioa ministro bezala.

"Ulertzen ditut Alexis Tsipras eta beste kideak, pistola aurrean izan dutelako. Oso une zailak dira, eta ni ez naiz Tsipras baino iraultzaileagoa, baina ez dut akordio honetan parte hartuko", erantsi du Syrizaren Gobernuko kide ohiak.


Azkoitiko Triatloi Taldeak egoitza berria izango du

Taldea txukunketa lanak egiten aritu da azken asteetan. (Azkoitiko Triatloi Taldea)

Azkoitiko Triatloi Taldeak egoitza berria izango du aurrerantzean, eta euren funtzionamendurako txoko propioa izango dute. Herriko plazan dute egoitza, Zakela Kultur Elkartearen ondoan, eta azken asteetan hori konpontzeko txukuntzen aritu dira taldekideak.

Gipuzkoako Foru Aldundiarena da gela, eta erakundearekin egin dituzten kudeketen eraginez lortu dute egoitza berria; orain arte Kultur Etxeko eraikineko gela batean partekatzen zuten herriko beste hainbat taldekin egoitza, eta Azkoitiko Udalarekin harremanetan jarriz hasi ziren egoitza berria izateko lanean .

Taldeak antolatzen dituen ekitaldiak osatzeko eta hileroko bilerak egiteko erabiliko du egoitza. «Duatloia antolatzeko erabiltzen ditugun materialak, taldeko ekipazioak eta taldeak irabaziriko trofeoak ditugu bertan», adierazi du Triatloi taldeko komunikazio arduraduna den Aitor Beneitezek. Honek azpimarratu du edonork batu dezakela taldera; «igeri egiten ez dakien jendea ere badago taldean, ez dago hiru hiru kirolak praktikatu beharrik».


Aldaketak Zumarragako larunbateko azokan

ZUMARRAGA // Bigarren alarma egoera dela eta, Zumarragako Udalak hainbat aldaketa egingo ditu larunbateko azokan: plazako guneak sarrera bakarra izango du eta jubilatuen egoitza ondoko atetik irten beharko da, Zelai Arizti pilotalekuan egungo sarbideak mantenduko dira eta La Salle-Legazpiko patioan hesiak jarriko dira sarrera eta irteera bereizteko. Gainera, gel hidroalkoholikoa jarriko da saltzaile eta erosleen eskura.


X. Banden Lehia abian da

Hamar urte bete ditu Banden Lehiak, Azkue Fundazioak sortutako lehiaketak. Euskarazko musika sustatzea du helburu, eta bandarik entzutetsuena sarituko du beste behin. Hamar urteotan bai taldeen maila eta bai irabazlerentzako sariak asko hobetu dira, eta hamagarrena sekulako sariekin dator.

Internet bidezko bozka

Lehiaketak bi fase ditu. Hasiera batean Internet bidez burutzen da sailkapena. Taldeek Interneten emango dute izena Banden Lehia webgunean, eta euren musika argitaratuko dute.Taldearen jarraitzaileek eta publiko orokorrak Internet bidez bozkatuko du. Horretarako jakinarazi egin beharko dute taldeek lehiaketan parte hartzen ari direla, eta euren aldeko botoak eskatuko dituzte. Boto gehien lortzen duen taldea finalerako sailkatuko da automatikoki.

Epaimahaiak, bere aldetik, beste hiru aukeratuko ditu. Eta lau talde horiek zuzeneko ekitaldian arituko dira finalaren egunean.

Zuzeneko finala

Publikoaren botoei esker sailkatutako taldeak eta epaimahaiak aukeratutako beste hirurek zuzenenean jardungo dute oholtza gainean. Zuzeneko horretan bertan erabakiko da zein den Banden Lehia 2018ko talde irabazlea.

Emanaldian bertan izango dira publikoa eta epaimahaikideak. Publikoak zuzenean bozkatuko du eta honen emaitza erabakiaren %40a izango da; beste %60a epaimahaiaren iritzia kontutan hartuta erabakiko da. Hamargarren edizio honetako finala azaroaren 17an izango da, Bilborocken.

Parte-hartzeko bideak

Banden Lehian, euskaraz jotzen duen edozein taldek eman dezake izena. Eta urriaren 26a arte zabalik dago.

Hona hemen jarraitu beharreko pausoak:

Webgunean sartu "parte hartu" botoia sakatu; taldearen izena eman, inprimakian datuak betez.

Taldearen musika argitaratu.

Webgunearen Bandak atalean agertuko da taldea eta musika zuzenean entzungai izango da.

Jarraitzaileei eta lagunei botoa eskatu.

Sekulako sariak

Finalistak aukeratzeko epea zabalik izango da urriaren 30a bitartean, eta finala azaroaren 17an jokatuko da. Hamargarren edizioa sekulako sariekin dator, gainera. Hona hemen:

1. Bilbao BBK Live eta Euskal Herria Sona'19 jaialdietan jotzea eta disko bat ekoiztea

2. Bideoklip bat filmatzea

3. Mundaka festival jaialdian jotzea

4. 500 euro

Hortaz, animatu eta parte hartu!


Gutuna: Foro Errepublikanoaren oharra

Apirilaren 8tik 14ra bitarteko astean indar bereziz bizi izan dugu Tolosan gure herriaren eta pertsona guztien askatasunaren alde borrokatu zirenen oroitzapen duina eta gogoan daukaguna.

Berriz ere ekarri dugu gogora erregimen frankistak jende asko zigortu zuela, bidegabe eta gogor zigortu ere, eta udal korporazio legezko bat kendu zutela kargutik 1936ko estatu kolpearen aldekoek. Eta orobat ekarri ditugu gure kaleetara II Errepublikaren oroitzapena eta hark hainbat arlotan lortutako aurrerapen sozialak, baita herrien eta pertsonen askatasuna eta berdintasuna posible egingo dituen Estatu errepublikano baten eskaria ere.

Egun horietan bizi izan ditugun gauzetako bat ere ez zen posible izango eduki izan ez bagenu Tolosako Udalaren laguntzarik eta partaidetzarik. Hemendik nahi dugu egindako ahalegina eskertu eta gure konpromisoa erakutsi Errepublika libre eta sozialki bidezko baten alde, eta berriz ere aldarrikatu gure aurrekoen borrokarekiko errespetua.

Garbiñe Biurrun. Tolosako Foro Errepublikanoa.


Aresok hartuko du lekukoa

Aho batez hartu du erabakia EAJk: Ibon Aresok hartuko du Bilboko alkatetza agintaldi amaierara arte, Azkunaren ordez. Aresoren zinegotzi kargua Eider Alkortak hartuko du. Samin eta tristura agerikoz eman zuten berria atzo. Azkuna zenari azken agurra emateko deia ere egin zuten. Santiago katedralean izango da, etzi, 12:00etan.


Urrun daude finalerdiak

Itxako ez da fin ibili erasoan partidako azken txanpan, eta oso zail jarri zaio Txapeldunen Ligan aurrera egitea

Midtjylland. Englert; Groot (2), Led

(3), Troelsen (3), Thorstenson (3), Joergensen (5), Spellerberg

(1) —hasierako zazpikoa—, Odegaard o, Jensen (2), Torsgaard (3) eta Moller (1).

Itxako. Navarro; Pinedo , Barbosa (5), Barno (1), Aguilar (3), Fernandez (4), Martin (7) —hasierako zazpikoa—, Egozkue, Zebic, Fachinello (1), Tervel (1), Sopronyi eta Alonso.

Markagailua. 1-2, 4-4, 7-4, 9-7, 10-9, 12-10 (ats.). 15-14, 17-14, 18-15, 20-18, 21-21, 23-22.

Epaileak. Kavulic eta Skruzny. Midtjyllandeko Troelsen, Spellerberg eta Torsgaard egotzi zituzten, eta Itxakoko Barbosa, Barno eta Fernandez (2).

Bizkarreko handia jaso zuen atzo Itxakok Danimarkan, eta asko urrundu zaizkio Txapeldunen Ligako finalerdiak. Aurreko astean Larviken pistan berdindu ondoren, Midtjyllandek aurkari egokia zirudien multzoan gora egiteko. Aurkaria azken postuan zegoen, puntu bakarrarekin, eta aukera aproposa zen Itxako bigarren postura igo zedin. Baina ez, Lizarrako taldeak ez zuen bere maila eman erasoan, eta atzetik egin zuen partida osoa. Hala ere, irabazteko aukera izan zuen azken minutuetan, baina kale egin zuen. Porrotak multzoko azken postuan kokatu du Itxako, eta gaur Giorik Larviki irabaztea komeni zaio, bigarren posturako lehia oraindik hiru talderen arteko auzia izan dadin.

Txapeldunen Ligan ez dago partida errazik, are gutxiago etxetik kanpo, eta Itxakok Midtjyllanden atzeko harresiarekin egin zuen talka (7-4, 15 min). Defentsa lan zorrotza egin zuten etxekoek eta Englertek ikuskizuna eman zuen atepean. Itxakoren hutsak ezin hobeto etorri zitzaizkion Midtjyllandi, eta min handia egin zuen kontraerasoetan. Itxako apurka partidan sartzen joan zen, eta gol batera jartzea lortu zuen (10-9, 25.min). Hala ere, ez zuen berdintzerik lortu, eta etxekoak bi golen aldearekin iritsi ziren atsedenaldira (12-10).

Lizarrako taldeak arazo handiak izan zituen erasoan partidan guztian, eta aurkariak ondo baliatu zituen eta lau golen aldea lortu zuen (18-14, 40. min). Partida oso aldapa gora jarri zenean eman zuen itxurarik onena Itxakok. Jokalariek hortzak estutu eta aldea murrizten hasi ziren. Lehenbizi bi golera (18-16, 50. min), eta gero berdintzeraino (21-21, 55. min).

Behetik gora egin zuen Itxakok eta hobeto iritsi zen azken txanpara. Gehiegizko grinak, baina, ez zion mesederik egin, Midtjyllandek hobeto jokatu baitzuen txanpa erabakigarrian. Bi atezainak nabarmendu ziren azken minutuetan, baita Carmen Martin ere, zoritxarrerako baina. Partidako golegile nagusia izan arren, hegalekoak huts egin zituen Itxakoren azken hiru jaurtiketak. Lizarrako taldeak aurretik jartzeko aukerak izan zituen, baina ez zituen baliatu. Bai, ordea, etxekoek, eta nafarren itxaropena zapuztu zuten.


Tolosaldeko hautetsiek elkarrekin martxoaren 19ko galdeketetan parte hartzeko deia egin dute

Bideo batean jaso dugu agerraldiaren laburpena.


Sukaldaritza eta euskara uztartuko duen tailerra antolatu dute Etxebarrin

Etxebarriko Eutsuna Txokoak, Udalarekin lankidetzan, sukaldaritza tailerra antolatu du ekainean. Ikastaroa hilaren 7an, 8an eta 9an izango da 18:30ean txokoan bertan (Patxi Bengoa plaza, 8) eta euskaraz izango da.

Parte hartu nahi duenak izena eman behar du aurretiaz 678 976 724 telefonoan (Alazne) edo azkunaga_12@hotmail.com helbide elektronikoan eta 10 euro ordaindu beharko ditu.

Sukaldaritza tailerra euskaraz

Ekainak 7, asteartea

– Barazkiz eta perretzikoz beteriko krepak

– Azpizun tartartea

– Euskal pastela

Ekainak 8, asteazkena

– Hegaluze marmitakoa

– Tripakiak bizkaitar eran

– San Marcos tarta

Ekainak 9, osteguna

– Oilasko brotxetak joja eta eztian marinatuak

– Bakailaoz beteriko piperrak

– Arroz-esne moussa